BTS Sekarang Band Nombor Satu Di Dunia!

Bangtan Sonyeondan atau lebih dikenali sebagai BTS merupakan sebuah kumpulan hiphop yang digagaskan oleh 7 orang pemuda di Korea Selatan pada 2010. Kumpulan itu memulakan debut pertamanya pada tahun 2013 dibawah label Big Hit Entertainment.

Bermula sejak itu, genre muzik mereka telah berkembang dan telah menjadi sebahagian daripada muzik Kpop. Malahan BTS telah meneruskan legasi yang ditinggalkan beberapa kumpulan seperti Super Junior dan EXO untuk menakluk dunia.

Tahukah anda, angka jualan album BTS telah menyamai rekod jualan album 1 juta unit di dunia yang dipegang oleh The Beatles.

Album terbaru mereka iaitu Map of the Soul: 7 adalah album fizikal terlaris di dunia dengan lebih 500k salinan berjaya dijual di Amerika Syarikat.

Malahan rekod jualan tiket untuk konsert BTS di Amerika Utara mengatasi angka jualan tiket bintang pop Amerika Syarikat iaitu Ariana Grande dan Taylor Swift.

Hal ini adalah satu situasi yang mengejutkan apabila kumpulan berasal daripada negara yang pernah menjadi antara termiskin di dunia mampu mengalahkan selebriti barat.

Kemasyhuran BTS bukan sahaja mengubah dunia muzik bahkan memberi banyak manfaat kepada ekonomi Korea Selatan.

Pada tahun 2019, BTS telah menyumbang sebanyak $4.65 bilion untuk ekonomi Korea Selatan melalui penjualan album, tiket konsert dan barangan rasmi kumpulan.

Boleh dikatakan peminat BTS ataupun lebih dikenali sebagai Army juga memainkan peranan penting dalam menjadikan kumpulan itu mampu menjana berbilion dolar.

Hari ini sahaja, BTS bernilai 0.3 peratus daripada keseluruhan keluaran dalam negara kasar (KDNK) Korea Selatan. Kumpulan ini dijangka akan memberi  $48 bilion untuk ekonomi Korea Selatan menjelang tahun 2023.

Perkara ini adalah sangat luar biasa kerana artis di negara kita sendiri belum mampu menyumbang sebanyak itu kepada ekonomi negara walaupun memiliki kumpulan berbakat seperti Search, Butterfingers dan Raihan.

Walau bagaimanapun, semuanya bermula dengan budaya muzik Kpop itu sendiri dimana mereka akan merekrut individu yang berpotensi menjadi terkenal. Individu itu akan dilatih serta dibentuj menjadi sebuah kumpulan sedari usia muda lagi.

Jika individu tersebut tidak mencapai kriteria yang ditetapkan, mereka akan disingkirkan. BTS juga dipilih menggunakan sistem seperti ini tetapi kumpulan itu diberikan kebebesan untuk membentuk muzik, lirik dan media sosial sendiri.

Mungkin di masa hadapan kita bakal melihat BTS memainkan muzik grunge, heavy metal dan rock alternatif memandangkan kumpulan itu bermula sebagai hiphop sebelum menjadi pop.

Dari aspek pemasaran pula, semuanya akan diuruskan secara agresif oleh pihak pengurusan disamping sikap BTS yang mesra peminat.

Sikap itu memberi pemasaran yang percuma kepada BTS apabila laman sosial seperti Twitter dibanjiri tanda pagarnama kumpulan tersebut.

Secara tidak langsung, BTS semakin dikenali dengan muzik dan produk yang dibawa oleh mereka. Malahan dalam kalangan Army, BTS dianggap sebagai tokoh masyarakat kerana pernah berucap di persidangan Pertubuhan Bangsa-Bangsa Bersatu (PBB).

Bukan itu sahaja, produk-produk BTS juga telah mula dijual di Amerika Syarikat dan mudah didapati melalui rangkaian kedai runcit Wallmart. Kumpulan itu juga menjadi duta untuk Fila, Seoul, Hyundai Palisade dan Formula E.

Senang cerita, BTS ada di mana sahaja melainkan beberapa negara yang mengamalkan dasar tutup pintu.

Jenama yang dibawah oleh kumpulan itu sangat hebat sehingga barangan bukan rasmi yang digunakkan oleh BTS turut menjadi buruan walaupun sekadar tshirt biasa sahaja.

Perkara ini juga memberi masalah kepada kumpulan tersebut apabila imej mereka digunakan tanpa izin untuk sesetengah pihak menjana keuntungan.

Tambahan pula, ada segelintir Army yang membeli barang tersebut kerana ketidakmampuan kantung kewangan mereka mendapatkan produk rasmi BTS.

Army juga memainkan peranan penting terhadap muat turun lagu yang tinggi di platform penstriman seperti iTunes dan Spotify lantas memberi banyak keuntungan kepada BTS.

Sementara itu label yang menguruskan kumpulan itu bercadang untuk memperkenalkan taman tema BTS bagi memudahkan peminat mendapatkan produk mereka.

Dijangka ianya akan memberikan keuntungan yang sangat besar sehinggalah kumpulan itu mencecah umur 30-an jika menunjukkan prestasi memberangsangkan.

Natijahnya, sokongan peminat memberikan peranan penting untuk BTS menjana berbilion dolar disamping teknik pemasaran daripada syarikat rakaman.

Keuntungan itu dipulangkan kembali kepada negara mereka lantas memberi manfaat kepada ramai pihak. Jadi jika anda serius bermain muzik, anda juga boleh menyumbang kepada KDNK negara.

Artikel boleh dibaca di laman portal dan kewangan kami juga, The Outlook.


Bagaimana Bentuk Hujung Dunia Dalam Kepercayaan Silam?

Tidak seperti kita pada hari ini yang mempunyai bermacam-macam teknologi astronomi seperti satelit yang mampu membantu kita memetakan setiap inci muka bumi, tamadun-tamadun awal manusia hanya bergantung sepenuhnya pada deria mata dan semangat meneroka untuk mengetahui bagaimanakah rupa dunia yang dihuni oleh mereka.

Berbekalkan sumber dan keupayaan yang terhad, pandangan alam mereka terhadap dunia sekeliling dicurahkan ke dalam peta-peta dunia yang sebahagiannya dapat diwarisi oleh kita sehingga ke hari ini. Setiap tamadun, baik Babylon, Yunani, mahupun Rom, mempunyai kefahaman yang tersendiri tentang bentuk dunia, termasuklah apa yang berada di penghujungnya.

TAMADUN BABYLON: TUJUH DARATAN PENGHUJUNG DUNIA

Peta dunia tertua setakat yang pernah dijumpai datangnya dari Babylon. Peta tersebut menggambarkan dunia ini berbentuk seperti sebuah hamparan cakera yang dikelilingi oleh lautan, dengan Babylon terletak di tengah-tengah dunia.

Pada lingkaran luar lautan itu pula, terdapat tujuh daratan yang dipenuhi dengan segala makhluk menakutkan, termasuklah Humbaba, raksasa yang diceritakan di dalam Epik Gilgamesh.

Menurut mereka, daratan-daratan tersebut merupakan penghujung dunia dan berada di luar jangkauan manusia. Ia berbentuk segi tiga, dan bucunya pula tidak berpenghujung: umpama ruang tanpa batasan. Suasana di sana ada yang diselubungi kegelapan penuh dan ada pula yang terang-benderang.

Walaupun peta dunia Babylon ini dihasilkan pada kurun ke-7 atau ke-6 SM, kuneiform yang diukirkan padanya menyatakan bahawa ia hanyalah salinan bagi sebuah tablet lama berusia 200 tahun lebih tua. Bagaimanapun, kefahaman tentang bentuk dunia yang sedemikian sudah pun berakar-umbi dalam tamadun Babylon jauh lebih awal. Ini kerana salah sebuah daratan tidak bersempadan yang digambarkan pada peta tersebut pernah muncul dalam tablet Epik Gilgamesh yang berusia sekitar 2100 SM.

TAMADUN YUNANI: PENGHUJUNG DUNIA DIPENUHI MAKHLUK-MAKHLUK ANEH

Sebelum Pythagoras buat pertama kalinya mengutarakan pendapat bahawa bumi ini berbentuk sfera, masyarakat Yunani memandang dunia seperti hamparan cakera dengan Athens terletak di pusatnya. Benua Afrika, Eropah, dan Asia kemudian membentuk kawasan sekeliling, sambil kesemua daratan itu sendiri dilingkari oleh lautan luas.

Dalam erti kata lain, jika seseorang mengembara jauh ke ceruk pedalaman Afrika, Eropah dan Asia, mereka hanya akan menemukan lautan luas yang tidak berpenghujung. Menurut mereka lagi, semakin jauh mereka dari bumi Yunani, semakin gasar penghuninya dan semakin banyak pula makhluk-makhluk aneh yang dapat ditemui.

Bahkan sewaktu mereka mula meneroka dunia dan melihat sendiri keadaannya dengan mata kepala, kepercayaan bahawa bumi ini berbentuk seperti hamparan cakera masih tertanam teguh dalam pemikiran mereka. Misalnya sewaktu Ctesias pulang dari India, beliau mendakwa pernah menyaksikan manusia berkepala anjing, harimau berwajah manusia, dan manusia berkaki gergasi. Kononnya, India adalah salah sebuah daratan di penghujung dunia.

Kenyataan ini disokong oleh Herodotus yang menyifatkan India sebagai daratan timur paling jauh yang boleh dicapai oleh manusia manakala Tanah Arab pula adalah titik paling selatan yang dapat dijangkau. Utara dan barat pula, menurut beliau, masih belum diteroka justeru dipenuhi dengan misteri: “Aku belum pernah menemui sesiapa pun yang dapat berikan kepadaku maklumat primer tentang kewujudan lautan di penghujung utara dan barat Eropah.”

TAMADUN ROM: BANGSA-BANGSA GASAR DI PENGHUJUNG DUNIA

Konsep dunia menurut tamadun Yunani tidak ma-ti begitu sahaja. Walaupun Pythagoras dan Aristotle menegaskan bahawa bumi ini berbentuk sfera, ramai yang masih berpegang pada tanggapan bahawa daratan di penghujung dunia dipenuhi dengan bangsa-bangsa gasar. Antara individu yang tidak terkecuali dari menganut anggapan sebegini adalah Julius Caesar.  Beliau meyakini bahawa Rome adalah pusat dunia dan kawasan-kawasan yang jauh dari tanah Rom semuanya dihuni oleh bangsa gasar.

Pandangan alam mereka tidak jauh berbeza jika dibandingkan dengan tamadun Yunani. Cuma pada zaman Rom, penghujung utara dan barat dunia bukan lagi kawasan yang asing. Pliny the Elder yang pernah mengunjungi petempatan suku Chauci di barat laut Jerman menyifatkan mereka sebagai bangsa gasar yang mendiami kawasan berhutan tebal dan kerap digenangi air banjir. Dakwaan sebegini kemudian diambil bagi menggambarkan suasana di penghujung utara dunia.

TERJEMAHAN

Mark Oliver. (16 September 2018). What Did Ancient Civilizations Believe Lay at the Edges of the Earth? Ancient Origins.


Saintis Malaysia Hasilkan Kit Ujian Pantas Covid-19

Siapa saja yang melihat statistik terbaru Covid-19 pasti merasa pilu dengan apa yang berlaku. Namun begitu, situasi ini juga turut membawa kepada pelbagai inovasi dan ciptaan baru lebih-lebih lagi sebagai solusi mendepani Covid-19. Semalam sekumpulan saintis tempatan berjaya menghasilkan kit ujian pantas atau ‘rapid test kit’ pertama di dunia yang mempunyai ketepatan bacaan sama dengan ujian dilakukan di makmal.

Inovasi ini dihasilkan sekumpulan saintis diketuai Prof Madya Dr Wan Wardatul Amani Wan Salim, warga Malaysia pertama yang melancarkan alat sensor deria Agensi Aeronautik dan Angkasa Lepas Amerika Syarikat (NASA) bagi mengukur dan memantau organisma satu sel di angkasa.

Kumpulan saintis ini turut tersenarai sebagai antara 15 finalis bagi Anugerah Komuniti anjuran universiti berprestij Amerika Syarikat (AS), Massachusetts Institute of Technology (MIT) iaitu MIT Solve Challenge. MIT Solve Challenge dilihat sebagai platform pemasaran bagi inovasi impak sosial dari seluruh dunia dan peluang bagi usahawan teknologi mengembangkan potensi mereka.

Dr Wan Wardatul Amani menjelaskan, kit ujian pantas dihasilkan mereka itu mampu mengesan COVID-19 menggunakan air liur berbanding teknologi sedia ada. Ini kerana inovasi dihasilkan mampu mengesan COVID-19, walaupun air liur individu terbabit tidak mengandungi banyak virus lain pada kadar lebih murah dan cepat.

Tambah beliau lagi, projek itu pada asalnya merupakan cubaan untuk membangunkan alat bacaan glukos lebih baik yang mampu mengesan kandungan gula melalui air liur. “Inovasi ini bermula apabila saya dengan kerjasama Malaysian Relief Agency (MRA) membangunkan sensor untuk mengesan bakteria berbahaya yang digunakan semasa musibah banjir di Kuala Krai, Kelantan pada tahun 2014.

“Bagaimanapun, kumpulan saya mula memikirkan idea untuk bantu memerangi COVID-19, ketika w4bak itu melanda seluruh negara. Dari situ kita cuba kembangkan teknologi digunakan untuk saringan Covid-19,” katanya dalam satu temubual bersama Berita Harian semalam.

Sementara itu, Ketua Pegawai Eksekutif (CEO) nanoSkunkWorkX Sdn Bhd, Iqbal Shamsul, berkata pihaknya sedang mencari dana untuk memasarkan alat berkenaan dan mensasarkan negara sebagai hab inovasi terbabit.

Selain itu, beliau juga berharap dapat mengadakan pertemuan dengan Ketua Pengarah Kesihatan, Tan Sri Dr Noor Hisham Abdullah bagi membentangkan hasil inovasi berkenaan. “Kita masih menunggu maklum balas daripada National Technology & Innovation Sandbox (NTIS), selain mengemukakan rayuan kepada Kementerian Pengajian Tinggi (KPT) yang menolak permohonan kami.

“Kita berharap Malaysia mampu menjadi hab penghasilan alat ini kerana ini merupakan hasil inovasi anak tempatan, selain sensor strip bagi alat ini boleh dijual pada harga kurang daripada RM4, jika ia dipasarkan secara meluas nanti,” katanya.

Pencapaian kumpulan saintis tempatan ini mengharumkan negara dalam arena sains dan teknologi. Menteri Sains, Teknologi dan Inovasi, Khairy Jamaluddin Abu Bakar menerusi satu hantaran Facebooknya menjelaskan, pihaknya bangga dengan pencapaian kumpulan saintis tempatan berkenaan.

“Dr Wan Wardatul Amani dan pasukannya kini menerajui sebuah penyelesaian dengan menghasilkan Hybrid Rapid Test Kit dengan elemen teknologi nano bagi melakukan ujian saringan COVID-19 di mana saja dengan mudah dan berkesan.

“Sehingga hantaran ini ditulis, pasukan Dr Wan Wardatul Amani mendahului pasukan lain bagi memenangi anugerah ini. Bagaimanapun, mereka masih memerlukan undian anda semua bagi memastikan kejayaannya dengan baki beberapa hari lagi sebelum undian ditutup,” katanya.

Bagi yang mahu membantu undian kumpulan saintis Malaysia ini, anda boleh mengunjungi laman sesawang https://solve.mit.edu/challenges/health-security-pandemics/solutions.

RUJUKAN:

Muzamir, Muhammad Yusri. (2020). Saintis negara cipta kit ujian pantas COVID-19. Berita Harian. https://www.bharian.com.my/berita/nasional/2020/09/731409/saintis-negara-cipta-kit-ujian-pantas-covid-19


Archimedes: Si Bogel Di Tengah Kota

Archimedes popular dengan peristiwa dia menemui prinsip fizik sewaktu tengah mandi. Kemudian, dia berlari-lari di sepanjang jalan kota sambil menjerit “Eureka!” dalam keadaan tidak berpakaian.

Yang popularnya Hiero II meminta Archimedes tentukan ketulenan emas mahkotanya sebab Hiero II rasa ragu-ragu dengan tukang emas yang menempa mahkota tersebut.

Hiero II rasa tukang emas itu ada campurkan perak, jadi mahkota itu tak 100% emas. Emas yang selebihnya tukang emas itu ambil.

Kemudian, Archimedes diminta untuk menentukan ketulenan mahkota tersebut. Akhir kisahnya, benarlah sangkaan Hiero II yang mahkota itu memang tidak 100% emas.

Kalau ditelusuri kisah ini, tak pernah diterangkan pun konsep keapungan sebab apa yang berlaku Archimedes cuma dapat menemui macam mana cara nak sukat isi padu objek yang kompleks.

Hiero II tak bagi mahkota tersebut dileburkan. Kalau leburkan senanglah sebab dah cair. Kalau tak lebur, susah sangat nak ukur isi padu sebab ia tak berbentuk kotak-kotak macam meja ke kerusi ke.

Archimedes menenggelamkan mahkota tersebut ke dalam air. Isi padu limpahan air sama dengan isi padu mahkota yang tenggelam. Itulah yang Archimedes temui berdasarkan kisah ini.

Kisah sebenar adalah Hiero II meminta Archimedes membina sebuah kapal gergasi yang dapat memuatkan kolam, perpustakaan, makam Aphrodite dan gymnasium.

Bukan setakat itu, Hiero II mahu kapal tersebut dapat menampung 1600 orang termasuk tentera, kandang kuda dan stor-stor penyimpanan makanan.

Bagi Archimedes, membina kapal seberat itu seolah-olah mahu merangka macam mana nak buatkan gunung terbang. Ya, dalam fikirannya, kapal seberat itu pasti akan tenggelam.

Masa tengah mandi, Archimedes berfikir macam mana tab mandi-nya mampu terapung di atas air. Di situlah dia dapat jawapannya.

Dia pun menjerit-jerit “Eureka!” di tengah-tengah kota dalam keadaan berbogel.

Kalau berat kapal sama dengan berat air yang digantikannya, kapal itu mungkin tak dapat terapung dengan baik. Tetapi kalau berat air yang digantikan itu lebih tinggi daripada berat kapal, dapatlah ia terapung.

Di sinilah baru nampak hukum keapungan yang ditemui oleh Archimedes.

Kapal ini siap dibina dan dihadiahkan kepada pemerintah Mesir masa itu, Ptolemy. Kapal tersebut diberikan nama Syracusia bersempena nama kota yang diperintah oleh Hiero II, Syracuse.


Amalan Makan Daging Manusia Dah Wujud Sejak 800, 000 Tahun Lalu!

Teknologi sains yang semakin maju telah banyak menyumbangkan ilmu tentang kehidupan prasejarah. Kalau dulu, masyarakat umum melihat manusia prasejarah seperti beruk jadian.

Tetapi hari ini, prasangka sebegini telah berubah. Orang masih dengan pemahaman seperti konsep beruk jadian mungkin terbuai dengan gambaran-gambaran 1970-an yang tiada asas saintifik pun.

Manusia prasejarah sebenarnya pandai memasak. Mereka bukan setakat pandai melukis. Malah mereka mengurangkan oksigen dalam gua (dengan menggunakan api) untuk berkhayal sebelum melukis (Ankel, 2021).

Walau bagaimanapun, manusia prasejarah tidak mempunyai undang-undang terperinci seperti hari ini. Memanglah tidak adil kalau banding zaman sekarang dengan gaya hidup zaman purba. Kerana dulu, orang selamba menikmati daging manusia. Majoriti dunia hari ini menolak kani.balisme.

Tetapi ada masyarakat masih mengamalkannya. Malah, pada masa tertentu, manusia terpaksa menjadi kani.bal, contohnya di Leningrad ketika Per.ang Dunia Kedua dulu (Kirschenbaum, 2006).

Sekitar 800,000 tahun lalu, terdapat sebuah komuniti yang berkampung di Pergunungan Atapuerca dalam wilayah Sepanyol. Atapuerca memang kaya dengan rizab arkeologi tidak terhingga terutamanya di sebuah tapak bernama Gran Dolina. Dan saintis pula mengenal pasti bahawa komuniti di sini mengamalkan budaya kani.balisme.

Pada tahun 1991, saintis mengeluarkan dua rangka fosil daripada Gran Dolina. Kedua-dua rangka – H1 dan H3 – ini berusia sekurang-kurangnya 780,000 tahun, begitu lama disembunyikan tanah.

Saintis yakin yang H1 berusia 13 tahun, dan H3 pula dalam 11 tahun (mungkin adik H1). H3 pula lebih popular dengan nama “The Boy of Gran Dolina”.

Kedua-dua remaja Gran Dolina ini dipercayai berjantina lelaki, meninggal dunia kerana disem.belih puak kani.bal di Atapuerca. Kemajuan teknologi kemudian mengejutkan para saintis.

Mereka menjalankan analisis terperinci dengan menggunakan mikroskop canggih. Gigi H1 dan H3 diperhati dengan begitu teliti.

Dan saintis terlihat ada perbezaan ketara antara dua sampel ini. Gigi H1 dan H3 sememangnya manusia… tetapi ada perbezaan ketara terutamanya bab jantina.

Kaedah Kajian The Boy of Gran Dolina

Saintis sebenarnya bergelut juga untuk faham tentang H1 dan H3. Tulang-temulang mereka dima.mah usia habis. Jadi proses pengenalpastian memakan masa. Dengan sampel yang sudah terjejas, saintis hanya bergantung pada gigi mata (cuspid teeth).

Selama ini gigi mata banyak membantu saintis untuk mengenal pasti jantina Homo neanderthalis. Walaupun budak-budak Gran Dolina adalah Homo antecessor, gigi mata masih mempunyai peranan besar.

Manusia antecessor hidup dalam kelompok. Aktiviti kemasyarakatan mereka mempengaruhi urusian harian, kerana mereka giat membµrµ dan kemudian berkongsi makanan. Tubuh badan mereka pun tidak jauh beza dengan manusia moden (Homo sapiens).

Ini bermakna gigi antecessor terbentuk elok selepas usia enam tahun. H3 berusia 11 tahun sebelum ditimpa nasib yang malang. Giginya sudah tumbuh dengan sempurna pada masa itu.

Jadi saintis hanya perlu menggunakan teknologi imbasan X-ray yang serba maju. Dua benda diutamakan saintis: 1) isipadu tisu dan 2) keluasan permukaan antara dua gigi.

Dapatan ini kemudian dibandingkan dengan tiga sumber: i) imbasan gigi manusia moden, ii) rangka tapak Krapina dan 3) rangka lain daripada kawasan Atapuerca.

Lalu mereka mencapai satu kesimpulan (tentang jantina) yang tidak boleh dinafikan. Pertama sekali, permukaan enamel gigi H3 lebih luas berbanding H1. Kedua, gigi H1 agak besar dengan tisu dentin lebih padat. Maka H1 memang sah lelaki. Tetapi H3 pula merupakan seorang perempuan.

“The Boy of Gran Dolina” sebenarnya ialah “The Girl of Gran Dolina”, berusia 9 hingga 11 tahun apabila dibµnµh untuk menjadi makanan kan.ibal (Wiesberger, 2021). Selain daripada H1 dan H3, saintis menemui 22 rangka antecessor di Gran Dolina.

Semuanya dima.kan orang. Tulang mereka ret.ak seribu dengan sumsum disedut habis.

Yang sedih lagi menyedihkan, The Girl of Gran Dolina belum pandai mela.wan kerana masih kecil. Kalau banding dengan binatang bu.as, anak gadis ini jauh lebih mudah. Selepas tangkap, bela.sah sampai lemah… dan kemudian masak.

RUJUKAN:

Ankel, S. (2021, April 11). Prehistoric cavemen starved themselves of oxygen to induce hallucinations and inspire their ancient paintings, study finds. Business Insider.

Kirschenbaum, L.A. (2006). The Legacy of the (ditapiskan) of Leningrad, 1941-1995: Myth, Memories and Monuments. Cambridge University Press. Halaman 239.

Weisberger, M. (2021, April 17). Prehistoric (ditapiskan) (ditapiskan) found in (ditapiskan) cave ID’ed as a young girl. Live Science.


Orientalis: Antara John L. Esposito, Snouck Hurgronje & AJ Arberry

Suatu gerakan penyelidikan mengenai hal-hal ketimuran khasnya mengenai agama Islam, dan apa-apa sahaja yang berkaitan dengannya seperti sejarahnya, agama-agama di Timur, bahasa-bahasanya, falsafahnya, sosio-ekonominya, adat-istiadatnya dan keseniannya. Orientalisme merupakan gerakan yang didokong oleh para sarjana barat, ia juga boleh dimaksudkan sebagai satu bentuk fahaman yang boleh dihubung-kaitkan kepada suatu aliran pemikiran atau pembelajaran mengenai kehidupan bangsa – bangsa timur umumnya dan mengenai Tamadun Islam serta bangsa Arab khususnya.

Edward Said mendefinisikannya sebagai suatu cara untuk memahami dunia Timur berdasarkan tempatnya yang khusus dalam pengalaman manusia Eropah. Pandangan Said tersebut menunjukkan bahawa Timur sebenarnya adalah diciptakan oleh orang Barat, dengan kata lain “ditimurkan. Makna Orientalism secara luas berupa kajian mengenai sesuatu tentang dunia Timur, tentang kebudayaannya, agama, peradabannya, kehidupannya, dan bahasa bukan hanya mengenai dunia Arab dan Islam sahaja.

Christian Snouck Hurgronje

Dr Ramadhan Buthi dalam syarahan Fiqh Sirah, pernah menghentam orientalis ini sebagai musuh Islam. Snouck Seorang orientalis terkemuka dari Belanda. Dia dilahirkan pada 8 Februari 1857 di Oosterhout, Belanda. Bapanya, J.J Snouck Hurgronje adalah seorang paderi dan pendeta Kristian Prostetan. Masuk Islam dengan nama Abdul Ghaffar. Snouck dengan liciknya cuba memisahkan tiga bahagian utama daripada Islam iaitu Agama, Sosial dan Politik. Ketiga-tiga bahagian ini dalam Islam tidak boleh dipisahkan kerana Islam adalah agama Politik dan agama Sosial.

Dengan usaha jahat Snouck, umat Islam beransur-ansur menganggap Islam adalah terpisah daripada politik dan sosial dan hanya menganggap Islam itu agama di dalam masjid.

Selepas itu, Snouck cuba memasukkan elemen pembelajaran sekular dan kebudayaan barat ke dalam masyarakat Islam. Baginya, melalui cara ini masyarakat Islam lebih mudah meninggalkan ajaran Islam mereka di mana pada satu ketika kelak akan bangkit penentang Islam daripada masyarakat mereka sendiri.

Konsep Politik Asosiasi akhirnya memberi impak yang besar apabila Acheh akhirnya kalah pada tahun 1913. Rakyat Acheh walaupun terkenal sebagai orang alim ulama dan Acheh sendiri terkenal dengan jolokan negeri Serambi Mekah namun kejahilan terhadap agama bangkit tidak lama selepas itu. Snouck pernah berkahwin dua kali dengan gadis Melayu-Islam sepanjang berada di Indonesia. Kedua-dua anak gadis tersebut adalah anak kepada individu berpengaruh di kalangan masyarakat tempatan.

Seorang lagi orientalis yang memberi kesan negatif kepada Islam sepertinya, ialah TE Lawrence.

Amaran Tentang Sarjana Palsu.

“Pekerjaan orang-orang warak ialah cahaya dan gemerlapan. Pekerjaan orang-orang keji ialah tipu muslihat dan tidak tahu malu. Mereka membuat singa berbulu biri-biri untuk tujuan mengemis. Mereka memberi gelaran Ahmad kepada Bu Musaylim. Kepada Bu Musaylim tinggallah gelaran Kazzab, Kepada Ahmad tinggallah gelaran Ulul Albab.” (MATHNAWI. MEVLANA JALALUDDIN RUMI)

Ahmad yang dimaksudkan ialah nama bagi Nabi Muhammad. Bu Musaylim pula merujuk kepada seorang nabi palsu yang muncul selepas Rasulullah wafat. Ia sebagai simbolik kepada sarjana palsu yang dinobatkan oleh orang yang buta menilai antara kaca dan permata. Sebelum muncul Imam Mahdi, akan muncul 40 mahdi-mahdi palsu. Sebelum muncul Dajjal, akan muncul 40 dajjal-dajjal kecil. Yang dirisaukan Rasulullah menimpa Umat ini selain daripada fitnah Dajjal, ialah fitnah sarjana palsu.

Saidina Umar berkata “Sesungguhnya paling mengkhawatirkannya yang aku khawatirkan dari umat ini adalah para munafiq yang berilmu”. Para sahabat bertanya “Bagaimana orang munafiq tapi ia alim?” Saidina Umar menjawab “Mereka alim dalam lisannya tapi tidak dalam hati dan amaliahnya”

Rasulullah telah memberi kita amaran:

• “Akan datang kepada manusia tahun-tahun yang penuh dengan penipuan. Ketika itu pendusta dibenarkan sedangkan orang yang jujur malah didustakan, pengkhianat dipercaya sedangkan orang yang amanah justru dianggap sebagai pengkhianat. Pada saat itu Ruwaibidhah berbicara.” Ada yang bertanya, “Apa yang dimaksud Ruwaibidhah?”. Beliau menjawab, “Orang bodoh yang turut campur dalam urusan masyarakat luas.” (HR. Ibnu Majah)

• “Apabila amanah telah disia-siakan maka tunggulah datangnya hari kiamat.” Lalu ada yang bertanya, “Bagaimana amanah itu disia-siakan?”. Maka baginda menjawab, “Apabila suatu urusan diserahkan kepada bukan ahlinya maka tunggulah kiamatnya.” (HR. Bukhari)

Arthur John Arberry

Banyak berjasa kepada dunia akademik Islam. Seorang orientalis British yang dihormati. Sarjana Arab, Parsi, dan Islam yang prolifik. Berpendidikan di Sekolah Grammar Portsmouth dan Pembroke College, Cambridge. Terkenal dengan Terjemahan Al-Qur’an dalam bahasa Inggeris.

Berpengalaman sebagai Ketua Jabatan Klasik di Universiti Kaherah di Mesir, Penolong Pustakawan di Perpustakaan Pejabat India dan penyandang Kerusi Parsi di Sekolah Pengajian Oriental dan Afrika SOAS, University of London 1944-47. Pernah memikul jawatan Professor di Universiti Cambridge.

Sufism: An Account of the Mystics of Islam adalah antara karyanya yang paling dibaca. Berjasa memperkenalkan karya Rumi ke barat menerusi terjemahan selektifnya; Mystical Poems of Rumi dan terjemahan puisi Arab Andalucian abad pertengahan; The Pennants of the Champions & Standard of the Distinguished. Turut menulis tentang Muhammad Iqbal. Penulisannya yang lain ialah The Secrets of Selflessness, Javid Nama, Muslim Saints and Mystics, A translation of episodes from the ‘Tazkirat al-Awliya’.

Seorang lagi orientalis barat yang memberi kesan positif kepada Islam sepertinya, ialah Annemarie Schimmel.

Mevlana Jalaluddin Rumi & Orientalis Barat

Pada suatu hari, seorang sarjana yang juga paderi Kristian terkemuka dari Konstantionple menziarahi Rumi. Dia telah mendengar tentang ketinggian adab ulama’ sufi ini, timbul hasrat di hati mahu menghirup harumannya di depan mata. Kedatangan paderi dari Konstantinople itu disambit oleh paderi dari Konya, lalu dibawa berjumpa Rumi.

Sebaik sahaja melihat wajah Rumi, sarjana itu langsung menundukkan kepala, menunjukkan hormat sebanyak 30 kali. Akibat rasa kagum, dia segan melihat langsung ke wajah Rumi.

Apabila sarjana itu membuka mata dan melihat ke hadapannya, dia terkejut. Tidak menyangka, rupa-rupanya Rumi pun berbuat hal yang sama. Menunjukkan rasa hormat kepada paderi Kristian itu dengan ketinggian adab yang sama.

Orientalis itu langsung menangis. Dia berkata:

“Wahai sultan agama, betapa santunnya engkau, berapa merendah dirinya engkau! Adakah paderi yang hina seperti aku ini layak untuk dihormati?

Mevlana Jalaluddin Rumi menjawab:

“Nabi pernah berpesan bahawa Allah merahmati sesiapa sahaja yang diberikan kekayaan, keindahan, prestij dan penghormatan masyarakat, masih tetap bersikap pemurah, menjaga maruah, dan merendahkan diri meskipun dihormati dan dikagumi. Nabi ialah guru dan sultan kami. Apabila aku adalah pengikut kepada Rasul yang sebegini, bagaimana tidak aku menampilkan akhlak kepada hamba Allah yang lain? Mengapa tidak aku merendahkan diri? Jikalau aku tidak berbuat sebegini, apalah gunanya diriku ini?”

Sebaik sahaja mendengar mutiara kata Rumi ini, paderi itu bersama-sama rombongannya semua mengucap dua kalimah syahadah. Rombongan orientalis itu semua masuk Islam. Mereka bertukar busana Kristian dengan busana Islam.

Di rumah apabila pulang, Rumi berkata kepada anaknya:

“Bahauddin, tadi ada seorang paderi yang kasihan, cuba mengatasi kita dalam merendahkan diri. Alhamdulillah, dengan izin Allah dan madad daripada Rasulullah, sifat kerendahan hati kita masih tidak bisa diatasi.”

Sumbangan John L. Esposito

Seorang sarjana orientalis barat yang keras melawan salah faham barat terhadap islam di Amerika. Islamphobia cuba dibenteras dengan menulis bermacam-macam makalah dan buku. Selepas peristiwa 11 September 2001, dia lebih giat mempertahankan kacamata positif kepada Islam.

Profesor agama dan hal ehwal antarabangsa di Pusat Pemahaman Islam-Kristian Putera Alwaleed di Universiti Georgetown, US. “Oxford Encyclopedia of the Islamic World” dan “Oxford Dictionary of Islam” yang disunting beliau merupakan antara sumber rujukan tentang Islam yang paling authoritative dalam dunia akademik Barat.

Antara karya penulisannya ialah Who Speaks for Islam? What a Billion Muslims Really Think, The Islamic Threat: Myth or Reality? Tulisan akademik beliau bersama Dr Kalin (penasihat Turki) Islamophobia: The Challenge of Pluralism in the 21st Century as coeditor with Ibrahim Kalin (2011)

Antara Terbuka & Waspada

Bukanlah satu kesalahan, mengetengahkan ilmuwan luar bagi mengkayakan tradisi Islam. Dialog peradaban sebegini bukanlah asing, ia telah rancak dilaksanakan seawal era Abbasiah di Baghdad dan Andalucia di Granada.

Ilmu Allah itu luas. Sesiapa pun yang membuka hatinya berpeluang memperoleh limpahan pengetahuan daripada Allah yang Maha Mengetahui. Hikmah itu barang yang hilang daripada orang Mukmin, di tangan sesiapa pun ia dijumpai, maka orang Mukmin lebih berhak mengambilnya. Meskipun begitu, jangan lupa bahawa wujud perbezaan epistimologi dalam membentuk perspektif mengenai pandang alam Islam. Worldview. Ya, kita tidak nafikan sumbangan orientalis. Sudah semestinya bila orang berbudi, kita berbahasa. Orang memberi, kita merasa. Adab kepada orang yang beradab ialah bukti ketinggian peradaban.

Tetapi, jangan lupa bahawa umat Islam juga mempunyai pengalaman buruk dengan orientalis. Orientalis seperti AJ Arberry dan Annemarie Schimmel memang meninggalkan legasi baik yang mengangkat Islam. Tetapi orientalis yang jahat seperti TE Lawrence dan Christiaan Snouck Hurgronje telah menjatuhkan Islam. Kerana ini tidaklah salah untuk umat Islam berhati-hati. Mengambil jalan tengah supaya tidaklah bila terhantuk baru terngadah.

Di tengah-tengah krisis identiti yang melanda Malaysia baru akibat desakan LGBT, pengaruh Ahmadiah, ancaman Syiah dan fahaman Islam Liberal, tidak hairanlah bila sarjana bukan Islam bercakap tentang Islam, ia senang menjemput persepsi pelik. Meskipun niatnya baik, situasi yang meruncing mudah mengundang pandangan serong.

Jalan Tengah

Orientalis yang berjasa kepada Islam dipersilakan dengan hormatnya untuk mengisi panel kuliah di Malaysia.Jasa John L. Esposito tidak wajar dipinggirkan. Seseorang itu biarlah diletakkan pada tempatnya. Sarjana sebaik beliau patut dihormati. Namun, sebaik-baiknya biarlah wujud mediator.

Perantara yang menterjemahkan kembali mesej hikmah daripada beliau supaya apa yang benar dapat dilaungkan, apa yang tersasar dapat diluruskan. Modul sesi dialog amat sesuai untuk sesi sebegini. Seorang moderator, seorang sarjana non-muslim, dan seorang sarjana muslim. Saling lengkap melengkapi.

Kepakarannya dalam geopolitik sangat dikagumi. Prestasinya dalam kajian akademik perlu dipuji. Silakan mendidik masyarakat. Di sinilah jua peranan sarjana Islam membina jambatan kefahaman. Saling menyebarkan mesej keamanan dan kasih sayang.

Pentas dialog adalah jalan tengah yang terbaik bagi menangani “grey area”. Syeikh Hamzah Yusuf melalui Religious Freedom Project pernah sepentas dengan Esposito dalam isu merapatkan jurang Islam-Kristian pasca kontoversi 9/11 dan Perang Iraq. Supaya kita sepakat pada setakat mana sesuatu kefahaman itu dilontarkan. Supaya yang terbit ialah pengetahuan, bukannya salah faham.

Memanglah tidak diharapkan pandangan John L. Esposito tepat 100% menurut acuan Islam, kerana dia sendiri seorang non-Muslim. Namun diharapkan platform dialog dan kehadiran sarjana Islam dalam sesi tersebut, memastikan pemikiran yang sampai tidak melarikan fikrah masyarakat daripada Worldview Of Islam.

Supaya sarjana Muslim dapat mengetengahkan pemikiran Islam yang tidak kalah hebat. Supaya kaum muslimin tidak inferior complex atau bersikap apologetik. Supaya skop pembincangan tidak mencapah ke luar kemampuan.

Kementerian Pendidikan Malaysia wajar mempertimbangkan semula metod penyampaian, daripada one-man-talk kepada dialog, agar tidak menimbulkan salah faham.

Isu berkenaan John L. Esposito telah saya ajukan kepada seorang sarjana Islam iaitu Dr. Khalif Muammar. Berikut merupakan jawaban beliau:

“Wa’alaikumussalam, isu yang paling besar dalam hal ini adalah inferiority complex, orang kita suka memuja ilmuwan Barat, rasa rendah diri, kerana mereka merasa kerdil bila berhadapan dgn mereka. Bagi kami di CASIS dan dulu di ISTAC, mereka ini tidak sepatutnya dijadikan rujukan, jika kita jemput sekalipun kita jemput untuk berdialog dengan mereka, tunjukkan kpd mereka kesarjanaan kita tidak kurang hebatnya, kita mampu berdiri sama tinggi dgn sarjana2 Barat. Tetapi siapakah ilmuwan yang boleh berhadapan dengan sarjana Barat ini? Adakah ilmuwan dlm UMNO, PAS PKR atau PPBM? Saya rasa tidak ada. Kerana ilmuwan kita sudah lama disisihkan.”

Sekian, terima kasih atas teguran.


Fudhail Bin Iyadh: Dari Perompak Menjadi Ulama

Siapa tidak kenal seorang ulama kibar tabi’in yang begitu hebat dengan alim, zuhud dan wara’nya. Fudhail bin Iyadh atau nama penuhnya Abu Ali al-Fudhail ibn Iyad ibn Mas’ud ibn Basyar al-Tamimi al-Yarbu’I al-Khurasani adalah seorang ulama yang lahir di Kota Samarqand.

Bukan calang-calang orangnya sehingga digelar sebagai Abidul Al-Haramain kerana teguhnya berbuat ibadah di dua tanah suci iaitu Kota Mekah dan Madinah. Kata al-Mizzi bahawa Fudhail adalah seorang orang soleh dan orang yang sangat kuat beribadah. Manakala Imam Al-Dzahabi mengatakan bahawa beliau merupakan seorang yang zuhud, kuat hafalannya, dan disepakati keterpecayaan dan kemuliaannya.

Namun siapa sangka di sebalik kehebatannya ada suatu kisah yang mengangkat martabatnya daripada seorang per0mpak yang hina menjadi ulama yang masyhur dan mulia. Bahkan beliau tersangat masyhur atas sebab kisah taubatnya. Sesungguhnya Fudhail dahulunya adalah seorang per0mpak dan penyamun jalanan yang menyamun di antara Abiyut dan Syarhaz.

Suatu hari, beliau terpikat dengan seorang gadis yang cantik sehingga menyebabkan beliau sanggup memanjat tembok untuk melihat gadis tersbut. Tatkala itu beliau terdengar satu ayat al-Quran yang menggetarkan hati dan jiwanya sehingga datang satu perasaan insaf di dalam kalbunya.

“Belumkah datang waktunya bagi orang-orang yang beriman, untuk tunduk hati mengingat Allah dan kepada kebenaran yang telah turun (kepada mereka), dan janganlah mereka seperti orang-orang yang sebelumnya telah diturunkan Al Kitab kepadanya, kemudian berlalulah masa yang panjang ke atas mereka lalu hati mereka menjadi keras. Dan kebanyakan di antara mereka adalah orang-orang yang fasik.” (Al Hadid:16).

Maka siapa sangka, ayat ini menjentik hatinya sehingga hidayah benar-benar mula bermesra di dalam hatinya sehingga keinginan bertaubat sudah mula bermain di jiwa. Al-Maqdisi menyebutkan bahawa Fudhail berkata, “Benar, sesungguhnya demi Allah, inilah saat yang telah tiba untukku bertaubat” lalu dia beransur pulang.

Dalam perjalanan pulang itu Fudhail mendapati satu kafilah sedang beristirehat di waktu malam. Lalu Fudhail terdengar sebahagian mereka berkata, “Marilah kita singgah di desa ini kerana kalau kita melanjutkan perjalanan, sudah tentu kita akan dirompak oleh penyamun yang terkenal bernama Fudhail.”

Al-Maqdisi berkata bahawa mendengar perkataan itu, maka gementarlah hati Fudhail kerana dia sendiri tidak menyangka bahawa sampai ke tahap itu kafilah merasa gusar akan dirinya. Lalu dia berkata, “Wahai kafilah, akulah Fudhail, berlalulah! Demi Allah, aku berusaha sekuat tenagaku untuk tidak berbuat maksiat kepada Allah selamanya”.

Sejurus itu beliau lantas berdoa kepada Allah SWT “Ya Allah, sekarang aku telah bertaubat kepada-Mu dan aku jadikan taubat aku ini dengan tinggal di Baitullah al-Haram.”

Bermula dari situlah Fudhail bertaubat dengan sesungguhnya dan mula mendalami ilmu agama daripada ramai tokoh ketika itu seperti Jaafar al-Saadiq, Sufyan al-Tsauri, Al-A’masy dan Mansur ibn Mu’tamar.

Benar-benar ayat al-Quran itu menjentik hatinya sehingga menjadi hamba yang sangat takut kepada Allah dan kuat beribadah terutamanya di Mekah dan Madinah. Ishaq bin Ibrahim At-Tabari menukilkan bahawa, “aku tidak pernah melihat seorang yang mempunyai perasaan khauf (takut kepada Allah) dan pemurah kepada manusia selain Fudhail bin Iyadh. Al-Quran benar menyentuh hatinya dan tatkala melewati bacaan ayat-ayat tentang syurga maka beliau mengulang-ulangnya dan memohon syurga kepada-Nya.”

Setelah bertaubat, beliau bekerja menguruskan air menggunakan seekor unta dan kemudian menjual air tersebut untuk menyara dirinya dan keluarga serta hidup dalam keadaan yang sangat sederhana. Fudhail akhirnya meninggal dunia pada tahun 186 hijrah sepertimana dikatakan oleh Al-Madini dan Bukhari serta meninggal pada usia 80 tahun.

“Kosongkan jiwamu untuk sedih dan takut supaya kedua perasaan itu dapat bersarang di dalamnya. Apabila sedih dan takut bersarang dihatimu, ketahuilah keduanya akan membentengi dirimu daripada melakukan maksiat dan menjauhkan dirimu dari api neraka.” – Fudhail Bin Iyadh

RUJUKAN:

Ibnu Qudamah Al-Maqdisi, Kitab At-Tawabbin.

Abu Faiz Sholahuddin Bin Mudasim, Fudhail Bin Iyadh: Ahli Ibadah Di Dua Tanah Suci.

Edi bahtiar, Menyimak Pertaubatan Para Sahabat dan Tabi’in, Jurnal Riwayah 1 (2), 2015, 291-310.


Puak Liberal Nekad Mahu Haramkan Dayang Senandong Kerana Kononnya Rasis

Beberapa hari ni kat Twitter, golongan Libertard dan Woke SJW bising mengenai Dayang Senandong. Mereka bilang bahawa Dayang Senandong ni rasis, dan mengandungi unsur blackfaces yang konon menghina kaum kulit hitam di US. Saya tertanya-tanya, selepas membaca tweet-tweet tersebut, kita sekarang hidup di Malaysia atau New York sampai nak bawak budaya political correctnes negara sana ke sini sehinggakan cerita rakyat pun dilabel rasis?

Kat US sana, kita fahamlah perangai deme nak betulkan segala kesilapan deme. Deme ada beban dosa besar dalam sejarah dalam memperlakukan saudara kulit hitam kita. Dilayan sebagai hamba, dilayan setaraf macam binatang dalam zoo. Budaya PC wujud atas beban dosa mereka.

Dekat Malaysia, orang Melayu, Cina dan India tak pernah ada beban sejarah seperti ini. Kulit hitam pun berlambak dalam kalangan orang Melayu. Dan kita tak pernah melayan mereka berkulit hitam seperti mana mat salleh buat pada kulit hitam di sana.

Siapa yang tersinggung dengan Dayang Senandung di Malaysia? Ada keturunan ‘Black slave’ ke kat Malaysia? Pernah ke wujud undang-undang ‘Jim Crow’ di Malaysia? Siapa yang kena ‘lynch’ dengan Ku Klux Klan? Tak pernah pun berlaku kat sini!

Dan budaya Political Correctness ni datang daripada puak-puak Social Justice Warrior (SJW) yang melabel semua perkara sebagai ‘racist’, ‘misogynist’, ‘patriarchal’, ‘homophobic’ dan sebagainya.

Level PC geng2 ni sampaikan movie pasal zaman pertengahan Eropah, kena ada watak kulit hitam jadi bangsawan. Game The Witcher 3 beberapa tahun lepas kena kecam sebab tak ada “variasi kaum”.

Ada filem pasal Perang Salib, tapi sebab nak jaga hati orang kulit Hitam, makanya diletakkan watak Kulit Hitam jadi bangsawan yang ikut sekali seruan Pope untuk berjihad rampas Baitulmaqdis daripada tangan umat Islam.

Padahal bagitahu kita pada zaman-zaman tersebut, betapa kulit hitam di Eropah kalau wujud, letaknya sebagai seorang hamba. Mereka belum menjadi sebahagian daripada sejarah Eropah lagi.

Lepas tu ada pementasan pasal Founding Fathers of America, watak Alexander Hamilton, George Washington dan Thomas Jefferson, tapi pelakonnya semua pakai African-American. Kalau letak pelakon berkulit putih takut menyinggung perasaan kaum minoriti.

Kalau kita dok ikut sangat perangai deme ni, bayangkan 1 hari nanti, mungkin tak lama lagi, teater Natrah pun akan dikecam sebagai ‘promote child marriage’. Cerita Mahsuri pun patut diharamkan kerana ‘misogynist’. Dan kisah-kisah rakyat kita nanti lama2 akan menjadi mangsa.

Padahal kalau kita betul-betul hayati kisah Dayang Senandung, Dayang Senandong yang hitam tetap memiliki hati yang putih bersih. Dayang Senandong yang hitam lebih baik dari Puteri Mawarni yang putih jelita. Ia tidak mengejek mereka yang berkulit gelap secara semula jadi.

Orang Melayu dah lama memberi pesan kepada kita warna kulit tak membawa apa erti, kecuali kesucian hati kita, perbuatan dan tingkah kita. Tak akan cerita sebaik ini nak dimangsakan dek budaya di tanah asing yang berbeza dengan kita?

Orang Melayu tak berkongsi beban dosa besar Mat Salleh! Jangan diletakkan ke atas kami beban dosa besar mereka sampaikan kami kena patuh membabi-buta. Bawa jauh pemikiran yang berbeza uruf itu daripada negara kami.


Kuil Luxor – Kuil Tamadun Mesir Purba

Kuil Luxor merupakan salah sebuah kompleks kuil yang paling masyhur di Mesir. Kompleks kuil ini terletak di tebing timur Sungai Nil, di Luxor, iaitu kota utama nome keempat Mesir Hulu. Kuil Luxor ditubuhkan pada era Kerajaan Baru dan menjadi salah sebuah kompleks keagamaan yang paling penting di Mesir.

Hal ini kerana Festival Opet dilangsungkan secara tahunan di kuil ini. Selepas zaman kefiraunan, tapak Kuil Luxor terus mengekalkan signifikasi keagamaannya, walaupun para dewa yang dipuja di sana telah diubah.

SEJARAH LUXOR

Kota Luxor disebut oleh orang Mesir purba sebagai Waset, boleh membawa maksud ‘Kota Tongkat’. Akan tetapi, orang Yunani mengenali kota ini sebagai Thebes. Nama tersebut diambil daripada perkataan Ta-ope, yang boleh dimengerti sebagai ‘Kuil’. Nama moden kota tersebut pula berasal-usul dari sebuah perkataan Arab, iaitu ‘al-Uqsur’ yang bermaksud ‘Istana’ atau ‘Kubu Benteng’. Hal ini merujuk kepada kubu yang dibina oleh orang Rom di kawasan tersebut.

Kota Thebes sudah pun wujud sejak era Kerajaan Lama. Namun semasa hari-hari awalnya, Thebes hanya merupakan sebuah petempatan yang tidak signifikan. Kota ini mula meraih kepesatan pada penghujung Zaman Pertengahan Pertama. Pada tempoh tersebut, yakni kurun ke-21 Sebelum Masihi, Mesir terbahagi kepada dua buah dinasti yang memerintah.

Salah sebuah dinasti ini berpangkalan di Heracleopolis dan para pemerintahnya menguasai kawasan Mesir Hilir. Mesir Hulu pula dikuasai oleh sekumpulan raja lain yang berpangkalan di Thebes. Salah seorang raja Thebes, iaitu Mentuhotep II, berjaya menyatukan semula Mesir dan menamatkan Zaman Pertengahan Pertama sekaligus membawa kepada bermulanya era Kerajaan Tengah.

Mentuhotep dan firaun-firaun lain dari Dinasti Ke-11 memerintah Mesir dengan memusatkan kuasanya di Thebes. Namun dalam Dinasti Ke-12, ibu kota Mesir dipindahkan semula ke Memphis yang telah berfungsi sebagai ibu kota Mesir sejak era Kerajaan Lama. Apapun, menjelang tempoh tersebut, Thebes sudah pun menjadi sebuah tapak keagamaan yang penting.

Kota ini juga dikenali sebagai Nowe atau Nuwe, yang membawa maksud ‘Kota Amun’, di mana Amun dijadikan sebagai ketua dewa di kota tersebut. Memandangkan mereka berasal daripada Thebes, maka firaun-firaun Dinasti Ke-11 memuja Amun sebagai dewa utama mereka. Walaupun firaun-firaun Dinasti Ke-12 berpangkala di Memphis, mereka masih menyembah Amun sekaligus membina sejumlah kuil khusus untuknya di Thebes.

Thebes meraih semula signifikasi politiknya pada Zaman Pertengahan Kedua. Pada zaman tersebut, Mesir sekali lagi terbahagi kepada dua. Mesir Hilir ditakluk oleh sekumpulan penceroboh yang dikenali sebagai Hyksos, manakala Mesir Hulu pula diperintah oleh kerabat diraja Mesir yang berpusat di Thebes.

Zaman Pertengahan Kedua berakhir apabila para pemerintah Thebes berjaya mengusir Hyksos, menyatukan semula Mesir, dan menubuhkan Kerajaan Baru. Sama seperti para pendahulu dari Dinasti Ke-11, firaun-firaun dari dinasti ini memerintah Mesir dari Thebes (kecuali Akhenaten, yang memindahkan ibu kota ke kota baru bernama Akhetaten, atau juga disebut sebagai Amarna).

RUMAH PERLINDUNGAN SELATAN

Kuil Luxor boleh dijejak tarikhnya kembali pada era Kerajaan Baru. Kebanyakan struktur pada kompleks kuil ini dibina oleh Amenhotep III, firaun kesembilan Dinasti Ke-18 yang memerintah pada separuh pertama kurun ke-14 SM. Amenhotep merupakan seorang pemerintah yang berpengaruh, dan Mesir mengalami kemajuan di bawah pentadbirannya.

Hal ini dicerminkan menerusi kerja-kerja pembinaan berskala besar yang dilaksanakan olehnya, antaranya seperti menara besar ketiga di Kuil Karnak dan kuil permakamannya yang tersendiri. Namun, tidak banyak yang dapat kita lihat daripada runtuhan kuil permakamannya, melainkan Patung Memnon (sepasang patungnya yang bersaiz gergasi dan berpostur duduk) yang berupaya memberikan gambaran terhadap saiz kuil. Apapun, Kuil Luxor dianggap sebagai projek pembinaan Amenhotep yang paling ulung.

Diandaikan bahawa sebelum pembinaan Kuil Luxor dijalankan oleh Amenhotep, terdapat sebuah kuil lama yang berdiri di tapak tersebut. Kuil atau rumah suci tersebut dibina pada awal Dinasti Ke-18, berkemungkinan semasa era Hatshepsut, kalau bukan sebelumnya lagi. Apa yang tinggal daripada struktur lama itu hanyalah sebuah astaka kecil. Amenhotep memperbesarkan lagi kuil lama ini dan membina bangunan baru untuk dewa Amun.

Kuil Luxor juga dikenali oleh masyarakat Mesir purba sebagai ipet resyt (‘Rumah Perlindungan Selatan’). Penamaan ini bertujuan untuk membezakan antara Kuil Luxor dan Kuil Karnak, yang terletak kira-kira 3 km (1.86 batu) di utaranya. Kedua-dua kuil ini pernah disambungkan oleh Jalan Sphinx, iaitu sebuah jalan perarakan yang diapit oleh patung-patung Sphinx di kedua belah sisinya.

Jalan ini pada asalnya mungkin dibina oleh Hatshepsut, dan Amenhotep menambahkan lagi patung-patung berkepala-kerbau pada jalan tersebut. Pada masa-masa kemudian, patung-patung sphinx berkepala-manusia ditambah oleh Nectanebo I, firaun Dinasti ke-30, pada kurun ke-4 SM.

FESTIVAL OPET – DARI KARNAK KE LUXOR

Selain daripada Jalanraya Sphinx, Kuil Luxor dan Kuil Karnak juga saling dihubungkan oleh Festival Opet. Keraian ini dikenali secara rasmi sebagai ‘Jamuan Indah Opet’, dan Opet dipercayai sebagai sebutan yang merujuk kepada ruangan dalam rumah perlindungan di Kuil Luxor. Festival ini disambut secara tahunan pada bulan kedua kalendar lunar Mesir. Tempoh tersebut diketahui sebagai tempoh pasang Sungai Nil, justeru dianggap sebagai tempoh yang wajar untuk diraikan.

Festival Opet juga berfungsi sebagai satu cara bagi para firaun Dinasti Ke-18 untuk menyambut kekuasaan mereka. Tempoh keraian ini meningkat seiring peredaran zaman. Misalnya, pada era Thutmosis III sekitar kurun ke-15 SM, Festival Opet berlangsung selama 11 hari. Menjelang permulaan era Ramses III pada 1187 SM, festival ini berpanjangan selama 24 hari. Sekitar waktu kemangkatannya pada tahun 1156 SM, festival tersebut disambut selama 27 hari.

Perkara yang paling ditekankan dalam Festival Opet ini adalah ritual perjalanan Tiga Dewa Thebes (Amun, Mut si isterinya, dan Khonsu si anaknya) dari rumah perlindungan mereka di Kuil Karnak ke Kuil Luxor. Menerusi gambaran-gambaran tentang upacara ini pada beberapa buah monumen Mesir purba, maka kita berupaya memiliki serba-sedikit maklumat berkenaannya.

Salah sebuah monumen yang mengandungi gambaran tersebut boleh ditemukan di bahagian selatan Biara Merah Hatshepsut di Kuil Karnak.  Secara kebetulan, monumen tersebut merupakan gambaran tertua berkenaan Festival Opet setakat yang diketahui. Relif-relif yang terdapat pada monumen ini menunjukkan bahawa pada waktu itu, hanya Amun sahaja yang melakukan perjalanan dari Karnak ke Luxor.

Dewa-dewi rumah suci tersebut diangkut oleh para pendeta yang berjalan kaki di sepanjang Jalan Sphinx. Dalam perjalanan, mereka akan berhenti di enam buah altar yang dibina oleh Hatshepsut. Setelah berada di Luxor selama beberapa hari, para pendeta dan dewa-dewi rumah suci akan pulang ke Karnak dengan menaiki perahu.

Sebagai perbandingan, lukisan-lukisan tentang Festival Opet pada deretan tiang Kuil Luxor yang dihasilkan pada era Tutankhamun menunjukkan bahawa pada era tersebut, Amun sudah pun disertai oleh Mut dan Khonsu.

Selain itu, relif-relif tersebut turut menunjukkan bahawa dewa-dewi diangkut di dalam perahu bagi melalui jalan-jalan kota menuju ke Luxor, setelah mana mereka terlebih dahulu dimasukkan ke dalam tongkang. Setelah berada di Kuil Luxor selama 24 hari, dewa-dewi ini kembali ke rumah mereka di Kuil Karnak melalui jalan yang sama. Sepanjang keberadaan para dewa di Kuil Luxor, kota akan mengadakan keraian.

PEMBINAANNYA MERENTAS ZAMAN

Walaupun pembinaan Kuil Luxor sudah pun bermula pada era Amenhotep, ia hanya siap semasa era Tutankhamun. Dalam bentuknya yang lengkap-siap, kompleks Kuil Luxor merangkumi Jalan Sphinx, dua buah perkarangan, sebuah deretan tiang perarakan, dan ruangan dalam keramat tempat biara-biara Mut, Khonsu dan Amun diletakkan.

Firaun-firaun pada era terkemudian menambahkan lagi sentuhan mereka yang tersendiri ke atas kompleks kuil berkenaan. Misalnya, Akhenaten membina sebuah rumah perlindungan yang didedikasikan kepada dewa Matahari, Aten, di sebelah Kuil Luxor. Namun, struktur ini kemudiannya dihancurkan oleh Horemheb.

Firaun yang melakukan penambahan yang paling mengagumkan ke atas Kuil Luxor ialah Ramses II, firaun ke-3 bagi Dinasti Ke-19 dan mungkin merupakan pemerintah Mesir purba yang paling masyhur. Pada era pemerintahannya yang berpanjangan dari tahun 1279 hingga 1213 Masihi, Ramses membina menara pertama yang menjadi gerbang masuk Kuil Luxor.

Penambahan menara ini juga merupakan pemasyhuran buat beliau sendiri, lantaran Ramses menghiasinya dengan lukisan-lukisan yang memperingati kecemerlangan kempen ketenteraannya, terutama sekali Pertempuran Kadesh. Ramses turut menambah enam buah patung besar yang menggambarkan dirinya sendiri – dua buah patung berpostur duduk dan empat buah berdiri, berlokasi di gerbang kuil.

Selain menara pertama, Ramses juga menghancurkan perkarangan pertama yang dibina oleh Amenhotep dan menggantikannya dengan perkarangannya sendiri. Patung gergasi Amenhotep turut digantikan dengan patungnya sendiri.

Kepentingan Kuil Luxor sebagai sebuah pusat keagamaan terbukti menerusi pengubahsuaian yang dilakukan terhadap kompleks tersebut pada era sesudah era Kerajaan Baru. Misalnya, Taharqa, firaun Nubia keempat bagi Dinasti ke-25 (dinasti terakhir Zaman Pertengahan Ketiga) membina sebuah rumah suci buat dewi Hathor.

Sementara itu, pendahulunya yang bernama Shabaka pula membina sebuah deretan tiang. Namun, kedua-dua struktur ini telah musnah. Para pemerintah dari Nubia juga menambahkan lukisan-lukisan yang memperingati kemenangan mereka pada deretan tiang Ramses.

Selepas Mesir ditakluk oleh Yunani, biara Amun dibina semula oleh Alexander Agung dan dalam ukiran yang dihasilkan, beliau digambarkan sebagai seorang firaun Mesir. Maharaja Rom, Hadrian juga mendirikan binaan tersendiri di Kuil Luxor. Direkodkan bahawa beliau membangunkan sebuah rumah suci untuk dewa Serapis. Namun, rumah suci tersebut tidak lagi wujud dan tinggalannya yang dapat disaksikan pada hari ini hanyalah patung Isis dan puing-puing runtuhannya.

KEHILANGAN SIGNIFIKASI DAN PENGHIDUPAN SEMULA: ERA ROM, KRISTIAN & ISLAM

Walaupun rumah suci di kompleks Kuil Luxor dibangunkan oleh Hadrian, signifikasi keagamaan Kuil Luxor sudah pun merudum dengan begitu ketara menjelang zaman Rom. Masyarakat Rom melihat kompleks kuil tersebut sebagai lokasi yang sesuai untuk membangunkan kubu tentera. Antara faktor yang menyumbang kepada tanggapan sedemikian adalah kewujudan bahan-bahan mentah.

Beberapa buah pertukangan batu dari kompleks kuil ini digunakan oleh orang Rom untuk membina bangunan-bangunan ketenteraan. Selain itu, saiz kompleks kuil ini berupaya menampung jumlah tentera yang ramai dan dianggarkan kira-kira 1500 orang tentera Rom ditempatkan di kubu tersebut.

Walau bagaimanapun, signifikasi keagamaan Kuil Luxor tidaklah hilang sepenuhnya. Sebaliknya, lebih sesuai jika disebutkan bahawa Tiga Dewa Thebes yang dipuja oleh masyarakat Mesir sudah digantikan oleh sesuatu yang baru. Misalnya pada era Rom, kuil tersebut didedikasikan kepada kultus maharaja.

Kemudian, setelah Empayar Rom menganut agama Kristian, gereja Kristian dibangunkan di sekitar kuil. Bahkan, salah sebuah gereja tersebut dibina di dalam kuil itu sendiri, tepatnya di perkarangan Ramses. Setelah Mesir dikuasai oleh bangsa Arab, gereja tersebut diubah menjadi masjid dan masih berdiri pada hari ini. Masjid yang dikenali sebagai Masjid Abu Haggag (Hajjaj) ini dinamakan bersempena seorang lelaki tempatan yang bernama Youssef.

Youssef dipercayai berasal dari Damsyik. Lalu, beliau berpindah ke Mekah pada usia 40an dan seterusnya berhijrah ke Luxor untuk diluangkan baki usianya. Ketika berada di Luxor, Youssef menyampaikan dakwah Islam kepada penduduk tempatan dan didakwa kononnya masjid tersebut dibina sendiri oleh beliau. Youssef meraih reputasi yang tinggi lantaran sikapnya yang prihatin terhadap kebajikan jemaah haji yang menuju ke Mekah. Oleh hal yang demikian, beliau menerima nama timangan ‘Abu Haggag’ yang bermaksud, ‘Bapa Para Jemaah Haji’.

Menurut sebuah legenda tempatan, selepas Youssef membina masjid di perkarangan Kuil Luxor, seorang pegawai tinggi berhasrat untuk menghancurkannya. Walaupun dibantah oleh Youssef, pegawai tersebut bertekad mahu melaksanakan hasratnya itu. Pada suatu hari, pegawai itu bangun daripada tidur dalam keadaan tubuhnya lumpuh.

Beliau mengandaikan bahawa kelumpuhan secara mengejut ini berpunca daripada keputusannya yang bersikeras mahu menghancurkan masjid tersebut. Justeru, beliau pun menggugurkan arahannya. Masjid lantas terselamat dari dirobohkan dan beliau pula pulih daripada lumpuh. Menariknya, ulang tahun lelaki tersebut disambut secara tahunan pada awal November dengan melibatkan perarakan perahunya di sekitar Luxor. Keraian ini bagaikan memperingati Festival Opet di zaman silam.

Masjid Abu Haggag masih digunakan sebagai tempat ibadah sehingga ke hari ini. Tambahan lagi, ekskavasi-ekskavasi arkeologi turut dijalankan di kompleks Kuil Luxor. Misalnya pada tahun 1988, sejumlah patung dari Dinasti Ke-18 ditemukan di perkarangan kuil. Usaha pemeliharaan dan penyimpanan juga dilakukan di tapak berkenaan.

Di samping itu, kuil ini juga merupakan sebuah destinasi perlancongan yang masyhur dan ekonomi bandar banyak disumbangkan oleh industri pelancongan. Pada tahun 1979, Kuil Luxor diiktiraf sebagai Tapak Warisan Dunia UNESCO sebagai sebahagian daripada ‘Thebes Purba dan Nekropolis-Nekropolisnya’.

TERJEMAHAN:

Wu Mingren. (4 Mei 2020). Luxor Temple: The Sacred Sanctuary With An Eternal Legacy. Ancient Origins. https://www.ancient-origins.net/ancient-places-africa/luxor-temple-0013664


Perundangan Berkaitan Makanan: Apa Yang Perlu Kita Ketahui?

Lebih seminggu yang lalu, sebuah syarikat
pengeluar makanan telah melancarkan suatu produk roti canai sejukbeku terbaharu
yang didakwa mempunyai kadar glisemik yang rendah dan mampu untuk mengatasi
masalah obesiti dalam kalangan rakyat Malaysia. Namun, di sebalik keterujaan
masyarakat terhadap produk baru ini, tindakan yang dilakukan oleh syarikat
pengeluar makanan tersebut sebenarnya telah menyalahi peraturan yang termaktub
di dalam Peraturan-Peraturan Makanan 1985 yang digunapakai di Malaysia.

Sebenarnya, sebelum isu roti canai yang
menyihatkan ini timbul, telah banyak syarikat dan kilang pengeluar makanan lain
turut membuat pelbagai dakwaan mengenai kehebatan produk makanan yang mereka
hasilkan. Ada juga yang menggunakan nama agama dalam membuat dakwaan dan cuba
menarik perhatian para pengguna melalui produk yang didakwa mampu untuk
menyembuhkan pelbagai penyakit.

Melalui isu ini, jelaslah bahawa masih banyak
pengeluar produk makanan yang tidak mengetahui mengenai peraturan-peraturan
serta undang-undang yang harus dipatuhi dalam menghasilkan sesuatu produk
makanan. Malah, di pihak pembeli juga, mereka seharusnya lebih peka dan
mengambil tahu tentang hak-hak mereka sebagai seorang pengguna sebelum membeli
dan menggunakan sesuatu produk makanan.

Apakah yang anda ketahui mengenai
undang-undang yang berkaitan dengan bidang makanan ini? Tahukah anda bahawa
setiap pengeluaran makanan, penghasilan makanan serta penjualan makanan itu
sebenarnya dilindungi oleh undang-undang serta termaktub dalam akta yang
tersendiri? Artikel ini akan mengupas serba sedikit mengenai jenis
undang-undang yang diwujudkan bagi melindungi pengeluaran dan penghasilan
makanan serta hak yang dilindungi sebagai pengguna makanan. Secara umumnya,
kewujudan undang-undang khusus di Malaysia yang berkaitan dengan bidang makanan
ini adalah bertujuan untuk melindungi setiap pengguna makanan, mewujudkan
keseragaman dalam penghasilan dan pengeluaran makanan serta memastikan
kebersihan dan keselamatan setiap makanan yang dihasilkan.

Perundangan dalam bidang makanan di Malaysia

Pada dasarnya, undang-undang dan akta yang
berkaitan dengan makanan dan minuman ini termasuk di dalam akta yang berkaitan
dengan alam sekitar, namun jumlah undang-undang dan akta yang berkaitan dengan
alam sekitar ini hanyalah sekitar 50 akta sahaja. Daripada jumlah ini, hanya
sebahagian sahaja daripada akta-akta tersebut memfokuskan kepada bidang
kesihatan persekitaran, termasuklah dalam bidang makanan. Ruang lingkup dan
skop yang terdapat dalam bidang kesihatan persekitaran ini sangatlah luas,
iaitu meliputi persekitaran kawasan tempat tinggal, bangunan, kemudahan awam,
perumahan dan tempat tinggal, makanan dan minuman serta kesihatan masyarakat.

Secara khususnya, hanya sejumlah kecil sahaja
akta dan undang-undang berkaitan dengan makanan yang telah diluluskan oleh
parlimen dan digunapakai di Malaysia. Asas yang menjadi dasar kepada
pembentukan kepada undang-undang yang berkaitan dengan makanan ini adalah semua
perkara yang menyentuh mengenai kandungan dalam makanan, premis menjual makanan
dan pengendali makanan. Terdapat juga perkara yang tidak disentuh secara
langsung, namun termasuk di dalam perlindungan makanan, iaitu hal yang
berkaitan dengan penyimpanan, pembungkusan, penghidangan dan cara mempamerkan
makanan.

Akta Makanan 1983

Akta Makanan 1983 (Food Act 1983)
merupakan undang-undang utama yang berfungsi untuk melindungi orang ramai
terhadap bahaya yang wujud dari segi kesihatan dan penipuan pada penyediaan,
penjualan dan penggunaan makanan, dan juga mengenai perkara-perkara yang
berkaitan dengannya. Akta ini telah diwartakan pada 10 Mac 1983. Terdapat
beberapa peraturan lain yang terkandung di dalam Akta Makanan 1983 ini, iaitu:

Akta Makanan
1983 dan Peraturan-Peraturan Makanan 1985 ini secara khususnya adalah
undang-undang yang digubal bagi mengawal aktiviti berkaitan dengan pengeluaran
makanan. Akta ini terbahagi kepada lima bahagian utama, iaitu yang berkaitan
dengan aspek pentadbiran dan penguatkuasaan, jenis-jenis kesalahan dan
keterangan, eksport, waranti dan pembelaan, serta perkara-perkara lain yang
merangkumi pendakwaan, kuasa untuk mengenakan kompaun, perlindungan terhadap
tindakan undang-undang, kuasa menggubal undang-undang, gantirugi dan
sebagainya.

Akta Makanan
1983 ini adalah akta utama atau akta induk yang mengawalselia aktiviti
pengeluaran, pemprosesan, pengiklanan dan perkara-perkara lain berkaitan bidang
makanan dan minuman. Melalui seksyen-seksyen serta peruntukan yang terdapat di
dalamnya, maka suatu standard khas telah ditetapkan berdasarkan setiap
peruntukan tersebut, contohnya seperti Seksyen 15 dan 16 yang menetapkan
peraturan khas bagi pelabelan makanan.

Undang-Undang
Berkaitan Premis Makanan

Secara umumnya,
melalui Akta Makanan 1983, terdapat satu peraturan khas yang menyentuh mengenai
perjalanan dan penyelenggaraan premis makanan serta kehendak-kehendak am dan
khusus sesebuah premis makanan, iaitu melalui Peraturan-Peraturan Kebersihan
Makanan 2009. Namun begitu, terdapat juga undang-undang kecil lain yang
diluluskan oleh Pihak Berkuasa Tempatan yang berkaitan dengan premis makanan
atau kedai makan, contohnya:

Perkara yang
diberi perhatian melalui dalam peraturan berkaitan dengan premis makanan ini
ialah tapak premis makanan, lesen perniagaan bagi tapak premis, keadaan
struktur premis dalam dan luar, serta pengurusan sampah sarap di dalam dan di
luar persekitaran kawasan premis.

Seksyen-Seksyen
Utama Berkaitan Kandungan dan Pelabelan Makanan

Dalam isu-isu
yang dibangkitkan melalui media massa, kebanyakan daripada kesalahan yang
dilakukan oleh para pengeluar makanan adalah berkaitan dengan kandungan makanan
serta pelabelan yang digunakan pada makanan berkenaan. Akta Makanan 1983 (Akta
281) melalui Peraturan-Peraturan Makanan 1985 telah menetapkan bahawa adalah
menjadi suatu kesalahan sekiranya didapati makanan tersebut:

Akta Makanan 1983 ada menyebutkan dua seksyen yang
menyentuh mengenai kesalahan yang melibatkan pelabelan, iaitu Seksyen 15 dan
Seksyen 16. Seksyen 15 ini menyentuh mengenai jika suatu standard telah
ditetapkan bagi apa-apa makanan, maka standard itu hendaklah dinyatakan oleh
orang yang membungkus, melabel atau mengiklankannya. Sekiranya makanan yang disediakan
itu tidak menepati standard atau menyebabkan standard makanan itu dikelirukan,
orang itu atau perbuatan sedemikian itu dikira telah melakukan suatu kesalahan.
Manakala Seksyen 16 pula menyentuh mengenai kesalahan yang berkaitan dengan perbuatan
memalsukan label atau pelabelan palsu.

Kesimpulan

Secara kesimpulannya, perundangan yang telah ditetapkan
berkaitan dengan bidang makanan ini memberi pendedahan buat para pengguna
mengenai semua isu yang menyentuh tentang makan, makanan dan pemilihan tempat
makan. Undang- undang dan peraturan yang disediakan ini adalah untuk kebaikan
pengguna, dan bukan untuk menimbulkan kesulitan kepada mana-mana pihak. Malah,
pihak pengeluar dan syarikat penghasilan makanan juga haruslah bertanggungjawab
dengan semua produk yang dihasilkan demi menjamin keselamatan dan kesihatan
para pengguna.

Rujukan

Anis Shuhaiza, M. S.,
& Yusramizza, M. I. (2010). Pelabelan Makanan : Adakah Anda Usahawan yang
Peka? Journal of Governance and Development, 6, 40–52.

Ramli, M. A. (2016). Penyalahgunaan
Sunnah Nabi Dalam Pelabelan Dan Promosi Produk Halal.

Shamsuddin, S.,
Sakina, S. A. Y., Rahmah, I., Azimon, A. ., Muhammad Rizal, R., & Kartini,
A. T. (2014). Kesihatan dan Keselamatan Makanan: Kesedaran Pengguna dan
Peruntukan Perundangan. Kanun, 236–253.

Zainol, Z., Yahaya,
R., Osman, J., & Omar, N. A. (2018). The Role of Nutrition Label among
Malaysian Consumer : A Preliminary Review. International Journal of Academic
Research in Business & Social Sciences, (July).
https://doi.org/10.6007/IJARBSS/v8-i4/4143


Teleskop Canggih NASA Menggeledah Rahsia Galaksi Tertua

Bulan Julai 2022 ini adalah bulan yang penuh bersejarah dalam dunia penerokaan angkasa lepas. Ini kerana Teleskop Angkasa James Webb (JWST) telah berjaya merakam menangkap beberapa keping gambar entiti angkasa yang begitu indah sehingga merasa kedilnya kita jika berbanding dengan alam semesta. Mari kita imbas kembali gambar-gambar yang telah JWST tangkap. Gambar pertama ialah gambar timbunan galaksi dan bintang sejauh 13 billion tahun cahaya.

Gambar seterusnya ialah gambar Carina Nebula yang terletak 8,500 tahun cahaya dari Bumi. Rupanya seperti pergunungan dan lembah angkasa ini mempunyai begitu banyak bintang yang sedang dicipta.

Seterusnya ialah data yang JWST telah korek dari atmosfera planet bernama WASP-96b. Teleskop ini berjaya menemui kandungan air dalam atmosfera tersebut. Gambar seterusnya ialah gambar bintang mati di Lingkaran Selatan (Southern Ring). Gambar terakhir ialah gambar galaksi bernama Stephan’s Quintet. Galaksi Stephan Quintet ialah gugusan lima galaksi sejauh 300 juta tahun cahaya. Galaksi ini ditemui oleh seorang sarjana Perancis bernama Édouard Stephan pada tahun 1877. Sejak JWST tangkap gambar galaksi ini, terdapat dua buah galaksi bertembung.

Seminggu selepas JWST mengambil kesemua gambar, teleskop ini telah menemui galaksi yang usianya jauh melebihi 13.5 billion tahun. Ini bermakna pihak NASA menemui galaksi tertua dalam alam semesta! Galaksi tertua ini dipanggil dengan nama GLASS-z13, galaksi yang terbentuk pada 300 juta tahun lalu selepas peristiwa Bing Bang. Menurut pengkaji bernama Rohan Naidu dari Havard Center of Astrophysics, galaksi GLASS-z13 adalah objek paling jauh yang pernah JWST temui. Kalau dibandingkan dengan Big Bang, galaksi ini bercerita banyak tentang asal-usul alam semesta kita.

Galaksi ini dikesan oleh kamera pemerhatian inframerah utama bernama NIRcam dan antara data terawal yang kamera ini hasilkan. Apabila kamera tersebut merakam galaksi GLASS-z13, bentuk bebola merah dengan bahagian tengah berwarna putih terhasil. Penemuan oleh kumpulan Rohan Naidu bersama 25 orang ahli astronomi ini kemudian diterbitkan dalam bentuk jurnal.

Selain kumpulan Rohan, kumpulan ahli astronomi lain yang diketuai oleh Marco Castellano mengkaji data yang sama berkenaan penemuan tersebut dan keputusannya adalah sama seperti laporan yang Rohan nyatakan. Selepas penemuan galaksi GLASS-z13, kumpulan Rohan meneruskan kajian terhadap data tangkapan kamera inframerah dari JWST bagi mencari objek-objek angkasa yang teramat jauh Dari Bumi. Buat masa ini kumpulan Rohan menemui galaksi kedua iaitu GLASS-z11, namun beliau harus meneliti lagi akan kewujudan galaksi yang mereka temui.

Dan pada masa yang sama, kumpulan Rohan meminta bantuan dari pihak pengurusan JWST untuk peroleh data spectroscopy, iaitu data berkenaan kandungan dalam cahaya yang telah JWST rakamkan. Dengan terciptanya JWST, teleskop angkasa inilah paling canggih yang pernah saintis ciptakan. Para saintis dunia percaya bahawa teleskop ini membantu mereka meneroka lagi kemisterian alam semesta yang di luar jangkaan kita.

Buku-buku best-seller kami kini ada dalam bahasa Inggeris! Kami gandingkan sekali dengan diskaun untik dinikmati kalian. Boleh beli melalui Shopee:

World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN:

Ahmed, Issam. 21 July 2022. The James Webb Space Telescope May Have Already Found The Oldest Galaxy Ever Seen. Science Alert.

O’Callaghan, Jonathan. 20 July 2022. JWST has found the oldest galaxy we have ever seen in the universe. New Scientist.


Sony Walkman: Evolusi On The Go Era 80-An

Sony Walkman adalah satu cetusan idea daripada engineer Sony, Nobutoshi Kihara untuk bos beliau, iaitu co founder Sony, Masaru Ibuka.

Masaru Ibuka meluahkan kepada Kihara bahawa beliau sangat suka mendengar lagu opera. Dan alangkah indahnya kalau ia dapat didengar dimana sahaja terutama sekali di dalam flight.

Pada ketika itu, beliau hanya mampu mendengar di dalam tape player yang besar.

Prototaip produk ini dikeluarkan pada 1978 dan diberikan kepada Ibuka untuk dibawa terbang. Ia mendapat lampun hijau untuk dikeluarkan.

Lalu pada 1 Julai 1979, Sony Walkman pertama Model TPS-L2 dikeluarkan dengan color biru-silver. Ia memerlukan 4 biji bateri AA.

Pada awalnya, pengerusi Sony, Akio Morita sangat benci dengan nama Walkman. Namun beliau akur kerana Sony sudah membelanjakan banyak duit dalam promosi pra-pelancarannya.

Lagipun sebelum itu, Sony sudah ada produk bernama Pressman yang digunakan wartawan merekod temubual.

Pada awal ia dikeluarkan di Jepun Sony meramalkan ia hanya akan menjual terjual kira-kira 5,000 unit sebulan, namun Walkman dijual lebih 50,000 dalam tempoh dua bulan pertama. 10 kali ganda lebih banyak daripada jangkaan.

Ia digemari kerana sangat mudah dibawa (portable) dan privasi. Menggunakan headphone sepenuhnya tanpa external speaker.

Sony Walkman memecah masuk pasaran US dengan cepat sekali. Era 80-an boleh dikatakan milik Sony Walkman sepenuhnya ataupun boleh dikatakan Generasi Walkman.

Ia menjadi ikutan kepada produk dari syarikat seperti Aiwa, Panasonic dan Toshiba. Mereka menawarkan harga lebih murah.

Namun Sony tetap ada peminat tersendiri dan orang akan cuba mendapatkan walkman. Macam yang berlaku pada iphone, la, mahal pun peminat dia akan tetap beli. Simpan duit dulu la.

Ia dianggap benda yang stylo dan definisi kepada gaya sebenar. Sony Walkman mengurangkan slot bateri daripada 4 bateri kepada 2 Bateri AA sahaja.

Terima kasih kepada teknologi bateri yang banyak membantu mereka. Syarikat bateri mulai menemui cara untuk luaskan kapasiti bateri. Ketika itu, syarikat bateri pun untung besar.

#Kuasa populariti Walkman

Pada tahun 1986 perkataan “Walkman” telah dimasukkan dalam kamus Oxford. Ia sangat menjadi kegilaan. Bahkan produk dari aiwa ke panasonic, orang tetap panggil walkman merujuk kepad portable cassette player macam kita men-colgatekan- jenama ubat gigi lain.

Sony Walkman telah menjadi trend setter satu ketika dahulu.

Antara tahun 1987 dan 1997 adalah kemuncak kepada populariti Walkman ini. Sekitar 30% orang di jalanan memiliki Walkman.

Sony terus melancarkan variasi pada tema, menambah inovasi seperti penerima AM / FM, penambahan kualiti bass dan auto-reverse.

Untuk pengetahuan adik-adik, auto-reverse ni antara benda penting dalam hidup kami dahulu, ia membolehkan kaset tu dimainkan ke side seterusnya tanpa perlu mengeluarkannya. Kaset ada side a dan b.

Teknologi yang juga menjadi benda wajib dalam pengeluar kereta dalam memasang cassette player.

Sony juga membuat model berorientasikan solar. Diikuti kalis air, 2 cassette player dan banyak lagi.

#Kemerosotan penggunaan kaset

Teknologi cekera padat (compact disc /CD) adalah musuh utama Walkman. Ia bukan teknologi baru. Ia sudah wujud sejak 1982. Ketika itu, biasanya hanya 8 lagu boleh dimuatkan dalam satu CD.

Sony, cepat untuk beralih ke format baru. Mereka memperkenalkan D-50 untuk CD player. Ia berlaku ketika revolusi daripada kaset kepada CD pada 1982.

Namun walkman tetap ada pengikut yang ramai sepanjang 90-an. Sejak pelancarannya, Sony telah mengeluarkan lebih daripada 300 model yang berbeza di semua format.

Kini Sony menjadikan Walkman sebagai jenama pemain MP3 dalam semua rangkaian produk mereka termasuk dalam handphone Sony Ericson.

Hari ini, Sony Walkman sebenar sudah mati. Yang ada hanya nama walkman sahaja.

Ia adalah dominasi kepada dunia kaset dan juga mereka boleh dikatakan menguasai dunia CD player sepertimana I-pod menjadi kegilaan era mp3 digital.

Anda pasti ada kenangan dengan walkman ini. Anda mungkiin juga memiliki pemain kaset on the go lain atau bahasa glamor stereo player, kongsikan juga pengalaman.

Masa aku sekolah dulu, benda ni dilarang dibawa masuk ke sekolah. Punyalah payah nak sorokkan masa Spot check.

Walkman+Metallica — Kahkah, what a life!!


Himiko: Ratu Ahli Sihir Yang Wujud Pada Zaman Jepun

Ratu Himiko, yang juga dikenali sebagai Pimiko atau Pimiku (183? – 248 Masehi), merupakan seorang pemerintah dari kurun ke-3 Masehi yang memerintah sebuah daerah Jepun purba yang dikenali sebagai Hsieh-ma-t’ai atau Yamatai, yang kemudiannya dikenali sebagai Yamato.

Beliau dianggap oleh masyarakat China sebagai pemerintah seluruh kepulauan Jepun atau Wa berikutan pengaruh negaranya yang sangat besar, dan beliau sendiri kerapkali bertukar-tukar perutusan diplomatik dengan Dinasti Wei.

Sebagai seorang tokoh separa-legenda, nama Himiko dengan aneh luput daripada catatan-catatan sejarah Jepun namun pemerihalan tentang beliau dapat ditemui secara ringkas dalam rekod-rekod China. Ratu ini disifatkan sebagai seorang dukun sunti dan hidup di sebuah istana yang dilayan oleh 1000 orang dayang.

YAMATAI

Dalam bahasa Jepun arkaik, nama Himiko membawa maksud Anak Matahari atau Puteri Matahari, di mana ia mungkin merujuk kepada jalur keturunannya yang mempunyai kaitan langsung dengan Amaterasu si dewi matahari Shinto. Sememangnya, kesemua raja Jepun didakwa mempunyai hubungan darah dengan dewi tersebut. Setakat ini, sejarahwan masih tidak mencapai kata sepakat tentang lokasi sebenar Hsieh-ma-tai/Yamatai yang diperintah oleh Ratu Himiko.

Sebilangan kecil sejarahwan memposisikannya di utara Kyushu, namun ramai yang menamakan daerah Nara sebagai lokasi yang paling sesuai. Pada era pemerintahannya, iaitu sekitar kurun ke-3 Masehi, kepulauan Jepun ditadbir oleh kira-kira 100 buah kerajaan berbeza.

Kerajaan Himiko dianggap sebagai yang paling berkuasa antara semua dan, kedudukannya itu mendorong kepada terbentuknya sebuah federasi yang terdiri daripada 30 buah kerajaan sebagaimana yang diperakui oleh masyarakat China. Dakwaan ini secara efektif mengangkat Himiko sebagai penguasa seluruh kepulauan Jepun.

PENAMPILAN DALAM CATATAN-CATATAN SEJARAH

Pengenalan Ratu Himiko sebagai seorang pendeta tinggi atau dukun wanita bukanlah suatu perkara yang pelik bagi golongan pemerintah di tamadun-tamadun awal Asia Timur. Dalam buku sejarah China berjudul Wei Chih (‘Sejarah Kerajaan Wei’) yang dikarang pada tahun 297 Masehi, dikisahkan bahawa Ratu Himiko “memenuhkan waktunya dengan aktiviti perdukunan dan ilmu ghaib, serta menjampi rakyat jelata” (Henshall, 152).

Buku-buku sejarah dinasti Jepun seperti Kojiki (‘Catatan Hal-Hal Silam’) yang disusun pada tahun 712 Masehi dan Nihon Shoki (‘Hikayat Jepun’ atau turut dikenali sebagai Nihongi) yang disusun pada tahun 720 Masehi hanya memerihalkan tentang Ratu Himiko tanpa menyebut namanya. Dicatatkan dalam Nihon Shoki bahawa pada tahun 238 Masehi, Ratu (tanpa disebut nama) menghantar sebuah delegasi pembawa ufti kepada Kerajaan Wei di China:

“Pada bulan keenam tahun ketiga Ching-ch’u (238 Masehi) di waktu pemerintahan Maharaja Ming Ti, ratu dari Wa menghantar paduka Nashonmi dan paduka-paduka lain; mereka mengunjungi sebuah wilayah dan memohon perkenan untuk melanjutkan perjalanan menuju ke istana bagi mempersembahkan ufti ke penghadapan maharaja. Gabenor wilayah ketika itu, iaitu Teng Hsia, kemudiannya mengutus seorang pegawai bagi mengiringi rombongan mereka ke istana. (Keene, 72)

Melalui perutusan tersebut, kerajaan China mengurniakan gelaran kehormat ‘Ratu Wa, Sahabat Wei’ dan sebentuk mohor emas kepada Himiko. Persembahan ufti berupa sepersalinan pakaian dan sejumlah hamba sahaya oleh Himiko buat maharaja China dibalas dengan kurniaan manik-manik manikam, 100 bentuk cermin gangsa, dan beberapa bilah pedang, yang sebahagiannya dijadikan sebagai alat kebesaran diraja Jepun. Himiko sempat menghantar lagi dua buah rombongan delegasi ke China, masing-masing pada tahun 243 dan 247 Masehi. Jalinan hubungan antara dua buah kerajaan ini berlangsung mesra sehinggalah era Dinasti Sui pada kurun ke-7 Masehi.

UNTAIAN KISAH HIDUP

Menurut Wei Chih, Ratu Himiko diangkat oleh masyarakatnya sebagai pemerintah setelah berlaku satu tempoh kehuru-haraan yang berpanjangan sehingga 70 atau 80 tahun lamanya, yang diwarnai dengan pelbagai bentuk pemberontakan dan pep3r4ngan. Walaupun era pemerintahannya diselimuti kemakmuran, Himiko disifatkan sebagai seorang sunti yang tidak pernah berkahwin dan beliau menjalani kehidupan bertapa dalam sebuah istana ampuh yang bahagian luarnya dikawal ketat oleh 100 orang lelaki.

Himiko sememangnya mempunyai seorang pelayan lelaki yang bertugas menghidangkan makanan dan bertindak selaku wakilnya dalam berurusan dengan kerajaannya sendiri dan kerajaan-kerajaan lain. Beliau turut menyerahkan hal-ehwal kerajaan, atau setidaknya menguruskannya secara bersama dengan adik lelakinya sambil beliau sendiri mengabadikan diri dalam aktiviti perdukunan.

Terdapat kemungkinan bahawa pemerincian tentang gaya hidup bertapa dan polisinya yang menyerahkan hal-ehwal kenegaraan kepada adik lelakinya ini adalah garapan bias yang dilakukan oleh penulis sejarah – ini kerana menjadi kelaziman bagi para pemerintah Jepun untuk tidak menerima kunjungan duta dari negara-negara lain, di mana hal ini berkemungkinan mendorong perwakilan China untuk menganggap raja yang memerintah sebagai seorang yang lemah, di samping turut mempengaruhi para penulis (lelaki) di zaman terkemudian untuk hanya merekodkan tentang raja-raja Jepun yang berjantina lelaki.

Ketika Himiko mangkat pada tahun 248 Masehi, jasadnya dipercayai disemadikan di sebuah makam yang berukuran 100 ‘langkahan kaki’ (bersamaan 150 meter) dan kira-kira 100 orang hamba sahaya dikorbankan  sebagai menghormati pemergiannya. Dengan kemangkatan beliau, Jepun pun beralih dari Zaman Yayoi (c. 300 SM – c. 250 M) ke Zaman Kofun (c. 250-538 M).

LEGASI

Sehingga kini, sejarahwan masih terus memperdebatkan tentang identiti Himiko, di manakah letaknya wilayah pemerintahan beliau, dan di manakah lokasi persemadiannya yang melegenda. Namun, kata sepakat tentang ketiga-tiga persoalan tersebut belum pernah dicapai. Ratu silam ini juga terus-menerus hadir dalam ingatan masyarakat awam Jepun dan namanya pula merupakan nama yang paling dikenali dalam kalangan pelajar-pelajar sejarah di Jepun.

Dengan pertandingan-pertandingan ratu cantik yang dinamakan bersempena namanya, kad-kad Tarot yang menampilkan gambarnya, dan komik-komik manga yang dibintangi oleh wataknya yang muncul dalam pelbagai jenis karakter, daripada erotis hingga ke simbol pemerkasaan wanita, legenda Himiko tentunya bakal hidup buat beberapa tempoh waktu lagi.

TERJEMAHAN:

Mark Cartwright. (1 Mei 2017). Queen Himiko. Ancient History Encyclopedia.
https://ancient.eu/Queen_Himiko/


Saintis Dapat Menjana Elektrik Daripada Salji

Para saintis dari
UCLA telah mereka-bentuk peranti baharu yang dapat menjana elektrik daripada
salji – peranti pertama yang dapat melakukannya. Peranti ini murah, kecil,
nipis dan fleksibel seperti sekeping plastik.

“Peranti ini boleh berfungsi di kawasan terpencil
kerana ia mempunyai kuasa sendiri dan tidak memerlukan bateri,” kata Richard Kaner. “Ia adalah
peranti yang sangat pintar – sebuah peranti yang dapat memberitahu anda berapa
banyak salji yang jatuh, arah salji jatuh, dan arah dan kelajuan angin.”

Para saintis menyebutnya
nanogenerator triboelektrik berasaskan salji, atau salji TENG. Nanogenerator
triboelektrik yang menjana caj melalui elektrik static dapat menghasilkan
tenaga daripada pertukaran elektron. Penemuan mengenai peranti ini diterbitkan
dalam jurnal Nano Energy.

“Elektrik statik berlaku daripada interaksi satu
bahan yang menangkap elektron dan satu bahan lagi yang melepaskan
elektron,” kata Kaner, yang juga seorang
profesor kimia dan biokimia, serta sains dan kejuruteraan bahan, dan seorang
ahli Institut NanoSystems California di UCLA.

Salji bercaj positif
dan akan melepaskan elektron. Silikon pula – bahan seperti getah tiruan yang
terdiri daripada atom silikon dan atom oksigen yang digabungkan dengan karbon,
hidrogen dan unsur-unsur lain – merupakan caj negatif. Apabila salji yang jatuh
bersentuhan dengan permukaan silikon, elektrik dapat dijana apabila silicon
menangkap electron daripada salji tersebut.

Walaupun
kepingan salji melepaskan elektron, prestasi peranti bergantung kepada
kecekapan bahan untuk mengekstrak elektron daripada kepingan salji ini. Selepas
menguji sejumlah besar bahan termasuk foil aluminium dan Teflon, kami mendapati
bahawa silikon menghasilkan lebih banyak caj daripada mana-mana bahan
lain.”

Kira-kira 30%
permukaan bumi diliputi salji setiap musim sejuk dan panel solar sering gagal
berfungsi. Pengumpulan salji telah mengurangkan jumlah cahaya matahari untuk
mencapai panel solar. Hal ini akan mengehadkan output kuasa panel dan
menjadikannya kurang berkesan. Peranti baru itu boleh diintegrasikan ke dalam
panel solar untuk menyediakan bekalan elektrik yang berterusan ketika turunnya
salji.

Peranti ini
boleh digunakan untuk memantau sukan musim sejuk seperti ski untuk menilai
dengan lebih tepat dan meningkatkan prestasi atlit ketika berjalan, berjalan
atau melompat. Ia juga berpotensi untuk mengenal pasti corak utam pergerakan
yang digunakan dalam ski bersilang negara yang tidak dapat dikesan oleh jam
pintar (smart watch). Ia juga boleh
menghantar isyarat menunjukkan sama ada seseorang sedang bergerak. Ia boleh
memberitahu apabila seseorang berjalan, berlari, melompat atau berbaris.

Pasukan saintis
ini menggunakan percetakan 3-D untuk mereka-bentuk peranti tersebut yang
mempunyai lapisan silikon dan elektrod untuk menangkap caj elektron. Para
saintis tersebut percaya peranti itu boleh dihasilkan dengan kos rendah kerana
mudah untuk dibuat dan sumber silikon yang banyak. Silikon digunakan secara
meluas dalam industri dan produk seperti pelincir, penebat dawai elektrik dan
implan biomedikal, dan kini mempunyai potensi untuk menuai tenaga.

RUJUKAN:


Nakamura Jirokichi: Tikus Jadian Pencuri Harta Samurai

• Dilahirkan pada tahun 1797 di Jepun.

• Digelar dengan nama Nezumi Kozo yang membawa maksud ‘si tikus pencuri’ pada zaman pemerintahan Maharaja Ninko (Tokyo).

Ada perbezaan pendapat di antara sejarawan tentang gelarannya iaitu:

1. Taktik perompakannya menyamai seekor tikus, lincah melakukan kerja tanpa diketahui.

2. Nezumi dipercayai selalu membawa sekarung bungkusan yang terisi tikus yang ditangkapnya ke mana-mana sahaja.

3. Fizikal tubuhnya yang kecil dan halus seperti tikus.

• Penyamarannya tidak luar biasa. Hanya menjadi masyarakat biasa di siang hari dan berubah menjadi seorang pencuri licik pada malam hari.

• Taktik perompakannya mudah didengar, tetapi amat sukar dilaksanakan oleh orang lain, kecuali bagi si Nezumi.

• Cara beliau memecah masuk rumah si mangsa seperti berikut, iaitu:

1. Memanjat dan menuju ke bumbung rumah.

2. Merangkak di atas atap rumah dan melompat masuk ke dalam rumah si mangsa dengan senyap.

3. Ketika melakukan kegiatan ini, beliau akan melepaskan beberapa ekor tikus sebagai pengalih perhatian si mangsa yang sedang tidur.

Bunyian decitan tikus-tikus akan memudahkan beliau melakukan kerja tanpa disedari oleh si mangsa, kerana si mangsa pasti akan mengendahkan dengan bunyi-bunyian tikus di malam hari.

4. Apabila sudah selesai pekerjaaanya, beliau akan keluar dari rumah melalui jalan yang sama ketika memecah masuk rumah si mangsa.

• Nezumi pernah ditangkap pada tahun 1822 ketika zaman Edo, dan dihukum dibuang negeri dari Edo lalu lengannya ditato (sebagai amaran pertama). Jikalau beliau ditangkap sekali lagi, dan didapati mempunyai tato ini maka serta-merta beliau akan dihukum mati).

Pada zaman pemerintahan Edo, para penjenayah kelas ringan hanya akan diasingkan di wilayah Hachijojima atau di Miyakejima.

• Harta yang dicuri oleh Nezumi akan diberikan kepada orang miskin atau masyarakat yang berstatus kelas bawahan.

• Walaupun pernah ditangkap kerana mencuri, beliau masih belum serik dengan perbuatannya ini.

• Nezumi meneruskan gerak kerjanya ini sehinggalah tiba pada tahun 1832, keuntungan tidak menyebelahi keatasnya.

Beliau ditangkap oleh seorang anggota polis yang meronda di malam hari, tepat setelah beliau melaksanakan aksi pencurian di salah sebuah rumah.

• Nezumi dihadapkan ke mahkamah dan beliau mengaku bersalah di atas perbuatannya yang memecah masuk ke dalam kediaman para samurai mahupun bangsawan sebanyak 100 buah rumah dan jumlah harta rompakkan yang diambilnya adalah sebanyak 100 ryō.

Pada zaman Edo, dianggarkan, 1 ryō sahaja mampu menampung perbelanjaan keluarga yang sederhana selama setahun.

• Ketika ditahan, rumahnya digeledah dan didapati tiada suatu pun harta rompakkan yang disimpannya kerana kesemua harta yang dicurinya sebelum ini diberikan kepada golongan miskin.

• Pemerintah Edo, Maharaja Ninko (1800-1846) menjatuhkan hukuman mati ke atas Nezumi di atas pelanggaran peraturan setelah diberikan peluang yang kedua.

Nasib menyebelahi di pihak isterinya yang meninggalkan Nezumi sebelum beliau ditangkap oleh anggota polis. Undang-undang Edo, jika si penjenayah dijatuhkan hukuman mati, maka satu keturunannya turut serta dihukum dengan hukuman yang sama.

• 18 Ogos 1831, Nezumi diarak di hadapan masyarakat umum dengan diikat kedua kakinya pada kereta kuda menuju ke tempat hukuman mati. Beliau dipenggal kepala di ruangan Suzugamoni. Badannya dikebumikan di Eko-in, daerah Ryogoku, Edo (Tokyo).

Kepalanya ditusuk dengan sebatang kayu dan dipacakkan di tengah bandar Edo untuk tontonan umum serta disertakan dengan notis amaran daripada pihak pemerintah yang memberi amaran keras kepada sesiapa yang ingin mengikuti jejak langkah Nezumi pasti akan menerima nasib yang sebegini.

• Walaupun Nezumi dipenggal kepalanya dan perbuatannya melanggar undang-undang pemerintah, tetapi golongan kelas bawahan menyanjung tinggi perjuangannya dalam membantu orang-orang yang memerlukan. Namanya banyak diabadikan ke dalam sajak, puisi, nyanyian mahupun kisah-kisah dongeng yang menyelitkan namanya sebagai pahlawan pembela rakyat sehingga ke hari ini.


Ini Sejarah Kebangkitan Lamborghini!

Automobili Lamborghini S.p.A diasaskan pada bulan Mei 1963, oleh seorang lelaki berbangsa Itali yang bernama Ferruccio Elio Arturo Lamborghini. Beliau ialah seorang mekanik yang berasal dari wilayah Bologna, Itali.

Kedua-dua ibu dan bapa Ferruccio berkerja sebagai petani bagi menyara kehidupan mereka sekeluarga. Seawal usia remaja, Ferruccio telah menunjukkan minat yang mendalam terhadap bidang mekanikal.

Oleh itu, beliau memilih untuk menyambung pengajian di sekolah teknikal yang terletak di Bologna bagi mendalami bidang tersebut. Menurut catatan biografinya, Ferruccio kemudiannya menyertai pasukan Tentera Udara Itali ketika Perang Dunia Kedua (WW2) tercetus pada tahun 1939 hingga 1945.

Beliau telah ditugaskan sebagai mekanik di dalam unit pengangkutan, yang bertanggungjawab dalam memastikan kesemua aset milik Tentera Itali dapat berfungsi dengan baik. Pada tahun 1944, Ferruccio menjadi tahanan perang Tentera British selepas Itali pimpinan Benito Mussolini tertewas.

Di sepanjang waktu menjadi tahanan perang, beliau dapat meneruskan ‘kerjaya’ sebagai seorang mekanik setelah dikerahkan oleh pihak British. Dari situ, beliau dapat mengasah lagi bakatnya dengan memperbaiki enjin-enjin kenderaan pada setiap hari, khususnya kereta, walaupun perlu berhadapan dengan limitasi peralatan dan kemudahan.

Setelah WW2 tamat, Ferruccio kemudiannya dibebaskan dari penjara dan kembali ke kampung halamannya di Bologna. Dengan berbekalkan pengalaman dan kemahiran sebagai bekas mekanik tentera dan tahanan perang, Ferruccio mula mengumpulkan saki baki alatan perang yang terdiri daripada mesin, enjin, besi dan sebagainya untuk mencipta sebuah ‘tractor’ bagi kegunaan para petani di kampungnya.

Pada tahun 1948, beliau berjaya menghasilkan sebuah ‘tractor’ yang dinamakannya sebagai ‘Carioca’. Pada waktu itu, pasaran ‘tractor’ negara Itali dikuasai oleh jenama-jenama besar seperti ‘Fiat’, ‘Landini’ dan ‘Motomeccanica’.

Ferruccio sedar bahawasanya, bukan mudah untuk beliau ‘mengganggu’ pasaran sedia ada dengan hanya menggunakan ‘tractor’ yang dibina daripada bahan terpakai. Oleh hal yang demikian, beliau membuat keputusan untuk membuka sebuah kilang ‘tractor’ secara kecil-kecilan dan menggaji beberapa orang pekerja.

Tidak lama selepas kilang kecilnya dibuka, Ferruccio berjaya mencipta ‘tractor’ model baharu yang dikenali sebagai ‘L33 Tractor’ pada tahun 1950, bagi menggantikan model ‘Carioca’. Keberadaan model L33 telah berjaya menarik minat para petani setempat untuk menggunakan ‘tractor’ keluarannya itu sehingga jumlah pengeluaran mereka mencecah 200 unit setahun.

Bagi mengembangkan lagi empayar perniagaan ‘tractor’, Ferruccio telah membina sebuah kilang yang lebih besar di samping pertambahan jumlah pekerja dengan bantuan ayahnya. Setelah itu, tertubuh lah sebuah syarikat baharu yang dikenali sebagai ‘Trattori Lamborghini’ pada tahun 1951.

Era 1950an sememangnya memberikan impak yang besar ke atas perniagaannya, bila mana Ferruccio berjaya merevolusikan sebuah kilang kecil yang dibina pada penghujung era 1940an menjadi kilang besar bertaraf ‘industrialist’ gergasi Itali, sebaris dengan nama-nama besar yang lain.

Memasuki tahun 1960, ‘Trattori Lamborghini’ memiliki 400 orang pekerja dengan saiz pengeluaran sebanyak 25 hingga 30 unit ‘tractor’ sehari. Semestinya angka ini menjadikan Ferruccio sebagai salah seorang individu terkaya Itali pada zaman itu.

Selain industri ‘tractor’, Ferruccio turut membangunkan beberapa perniagaan lain seperti pembekalan sistem pendingin hawa (aircond) serta alat pemanas (central heating).

Beberapa tahun sebelum beliau menubuhkan syarikat ‘Automobili Lamborghini SpA’ pada tahun 1963, Ferruccio telah pun menunjukkan minatnya ke atas industri ‘supercar’ yang sedang rancak membangun di benua Eropah pada zaman itu.

Beliau pernah membeli beberapa unit kenderaan mewah seperti Mercedes, Jaguar dan juga Ferrari untuk kegunaan seharian. Semuanya bermula setelah kereta Ferrari miliknya berhadapan dengan masalah sistem ‘clutch’ beberapa kali.

Ferruccio Lamborghini yang pada waktu itu tidak berpuas hati dengan kualiti kereta keluaran syarikat Ferrari, bertindak untuk menyampaikan terus ‘complaint’ beliau kepada pemilik syarikat Ferrari, iaitu Enzo Ferrari.

Di sini terdapat beberapa catatan sejarah yang berbeza; ada yang menyatakan bahawa Ferruccio Lamborghini dan Enzo Ferrari bertikam lidah secara ‘face to face’ dan ada juga yang menyatakan perkara sebaliknya, iaitu Enzo tidak melayan langsung sebarang tuntutan yang dibuat oleh Ferruccio.

Walaubagaimanapun, ketidakpuasan hati Ferruccio itu berakhir dengan keterlibatan beliau dalam pembangunan industri ‘supercar’ yang baharu bagi menyaingi jenama-jenama besar lain, khususnya Ferrari.

Beliau memulakan projek penghasilan model pertama keluaran Lamborghini pada tahun 1962. Pada waktu itu, beliau amat meminati spesifikasi kereta ‘sports’ yang terlibat dalam perlumbaan berprestij, iaitu Gran Turismo (GT).

Maka, terhasil lah model pertama Lamborghini yang dinamakan sebagai 350GT pada tahun 1964, diikuti model 400GT pada tahun berikutnya. Kedua-dua model ini bertaraf ‘supercar’ yang memiliki kapasiti enjin ‘V12’.

Sebagai info, Ferruccio dikatakan amat meminati sukan ‘bull fighting’ yang terkenal di benua Eropah, khususnya di Sepanyol. Minatnya itu bertepatan dengan ‘zodiac’ kelahirannya, iaitu ‘Taurus’.

Oleh hal yang demikian, Ferruccio menjadikan ‘semangat juang’ yang ada pada kerbau (bull) sebagai inspirasi untuk menjayakan syarikat baharunya itu, yang mana kerbau baka ‘Miura’ diabadikan di atas lambang jenama Lamborghini.

Bukan sekadar lambang, Ferruccio turut menamakan model-model keluaran Lamborghini bersempena dengan nama-nama kerbau daripada baka ‘bull fighting’ yang terdiri daripada ‘Miura’ seperti ‘Islero’, ‘Espada’, ‘Jarama’, ‘Diablo’ dan sebagainya.

Menjelang tahun 1966, Lamborghini menghasilkan model P400 Miura, diikuti Islero (1968), Espada (1968), Jarama (1970), Urraco (1972), Countach (1974), Jalpa (1981), Diablo (1990), Murcielago (2002), Gallardo (2003), Aventador (2011), Urus (2012), Veneno (2013), Asterion (2014), dan Huracan (2014), termasuk model terbaharu edisi terhad iaitu Sián (2020).
Model-model Lamborghini keluaran terkini (tahun 2010 ke atas) seperti Lamborghini Aventador, Urus dan Huracan didatangkan dengan kepelbagaian variasi, seperti Aventador; Aventador S, S Roadster, SVJ dan SVJ Roadster.

Segmen SUV Lamborghini Urus pula merangkumi; Urus Pearl Capsule dan Graphite Capsule. Manakala, model Lamborghini Huracan terdiri daripada variasi; Huracan Evo, Evo Spyder, Evo RWD, Evo RWD Spyder, Evo Fluo Capsule dan Sto.

Seperti apa yang kita sedia maklum, kualiti ‘supercar’ keluaran Lamborghini berada pada kelas dan prestijnya yang tersendiri, sebaris dengan jenama kelas dunia lain seperti Ferrari (Itali), McLaren (UK), Porsche (Jerman), Aston Martin (UK), Bugatti (Jerman), Mercedes (Jerman), BMW (Jerman), Bently (UK) dan sebagainya.

Berdasarkan laporan cnbc.com, pada tahun 2019, jumlah jualan keseluruhan kereta keluaran Lamborghini mencecah sehingga 8205 unit, iaitu peningkatan sebanyak 43% berbanding 5750 unit yang terjual pada tahun 2018 dan tahun 2017 (3815 unit).

Peningkatan drastik ini disumbangkan oleh permintaan yang tinggi ke atas segmen SUV keluaran baharu Lamborghini, iaitu model Urus yang mencatat jualan hampir 5000 unit pada tahun 2019, berbanding model V-12 Aventador (1104 unit) dan V-10 Huracan (2139 unit) menurut CEO Lamborghini, Stefano Domenicali.

Secara spesifiknya, benua Amerika Utara mencatatkan permintaan jualan tertinggi dengan rekod sebanyak 2837 unit, yang mana 2374 unit daripadanya terjual di pasaran Amerika Syarikat sahaja, diikuti jualan di benua Asia (2162 unit) dan benua Eropah, Timur Tengah & Africa (3206 unit).

Berdasarkan laporan kewangan Lamborghini, syarikat ‘supercar’ dari Itali ini merekodkan keuntungan bersih sebanyak £1.8 Bilion Euro pada tahun 2019, berbanding tahun 2018 (£1.41 Bilion). Lamborghini memiliki pekerja seramai 1787 orang, yang beroperasi di kilangnya yang terletak di wilayah Sant’Agata Bolognese, Itali.

Menurut marketwatch.com, nilai saiz pasaran global industri ‘supercar’ pada tahun 2019 adalah sebanyak $16.3 Bilion USD. Angka ini walaubagaimanapun dijangka menurun kepada $15.9 Bilion menjelang tahun 2026, bersandarkan kadar CAGR tahunan (-0.4%).
Berbalik kepada perihal Ferruccio Lamborghini, sebenarnya Ferruccio telah pun menjual majoriti sahamnya di dalam syarikat Automobili Lamborghini SpA sejak tahun 1974 lagi.
Pada waktu itu, Ferruccio terpaksa melepaskan pegangannya di dalam Lamborghini setelah dunia berhadapan dengan krisis ekonomi, bagi menyelamatkan syarikat ‘Trattori Lamborghini’ yang berhadapan dengan kesukaran.

Menjelang tahun 1978, syarikat Lamborghini diisytihar ‘bankrupt’ sehingga membawa kepada penjualan secara ‘lelong’ dibuat pada tahun 1981. Lamborghini kemudiannya dijenamakan semula sebagai ‘Nuova Automobili Lamborghini SpA’ selepas syarikat ini dibeli oleh pasangan adik beradik hartawan; Patrick Mimran dan Jean Claude.

Setelah itu, pada tahun 1987, kepimpinan Lamborghini bertukar tangan sekali lagi, setelah syarikat Chrysler Corporation membeli keseluruhan saham Lamborghini. Pemilikan Chrysler juga tidak bertahan lama, bila mana Lamborghini dijual kepada firma pelaburan Malaysia (Mycom Setdco) dan syarikat gergasi Indonesia (V’Power Corporation) pada tahun 1994.
Audi Group kemudiannya mengambil alih ‘Automobili Lamborghini SpA’ daripada syarikat Mycom dan V’Power pada tahun 1998 dan kekal sehingga ke hari ini. Di bawah pengurusan Audi Group, Lamborghini berjaya mengembalikan semula zaman kegemilangannya dengan pengeluaran model-model ‘ultraluxury’ sepertimana yang kita dapat lihat hari ini.

Kisah Ferruccio Lamborghini boleh dijadikan sebagai inspirasi kepada kita, khususnya pendiri-pendiri bisnes yang sedang ‘struggle’. Masakan tidak, Ferruccio berjaya mencipta sebuah jenama ‘super-luxury’ di peringkat global daripada hanya membekalkan ‘tractor’ kepada golongan petani kecil.


Hwacha: Rocket Launcher Purba Dari Korea

Bagi peminat rancangan eksperimen sains Mythbusters, pasti sudah masak dengan pelbagai eksperimen yang dijalankan dalam rancangan tersebut. Salah satu eksperimen yang diuji mereka ialah menguji keberkesanan sen.ja.ta era Joseon iaitu Hwacha.

Klip ujian hwacha Mythbusters:

Pada akhir ujian, mereka menyimpulkan sen.ja.ta tersebut sebagai berkesan dan ia disokong oleh pelbagai fakta sejarah. Salah satu pihak yang merasa bahana hwacha ialah angkatan pe.ra.ng Toyotomi Hideyoshi semasa Pe.ra.ng Imjin meletus antara 1592 hingga 1598.

Sesiapa yang melihat klip di atas sudah tahu ia merupakan versi terawal pelancar roket. Ia terdiri daripada pedati dan sebuah papan yang telah ditebuk lubang yang banyak. Setiap lubang akan dipasang dengan anak pa.n.ah yang dikuasakan oleh serbuk le.tu.pan yang dipanggil singijeon. Ini menjadikan ia sebagai versi terawal roket moden. (Mingren, 2016)

Begitupun, untuk merealisasikan hwacha bukan sesuatu yang mudah. Pertama sekali, orang Korea harus mempunyai bekalan serbuk le.tu.pan yang banyak bagi memastikan singijeon dapat dihasilkan. Ini dicapai oleh saintis dan komander ten.te.ra Joseon abad ke-14, Choe Mu-seon selepas mengetahui rahsia penulenan potasium nitrat daripada pedagang-pedagang China antara 1374 hingga 1376.

Selepas memperoleh rahsia berkenaan, kerajaan ketika itu melantik beliau mengetuai usaha pembangunan serbuk le.tu.pan dan sen.ja.ta api. Dari situ, pelbagai sen.ja.ta mula dibangunkan mengikut rekaan dari China termasuk me.ri.am tangan dan pelbagai versi roket termasuk juhwa dan singijeon. (Doe, 2005)

Hwacha dibangunkan pada tahun 1409 oleh beberapa saintis termasuk Yi Do dan anak Choe Mu-seon, Choe Hae-san dan berupaya melepaskan 100 singijeon. Ini disusuli oleh satu lagi versi yang kita kenali hari ini oleh Raja Munjong (semasa bergelar Putera Mahkota Yi Hyang) dan adindanya Yi Gu pada tahun 1451. Hwacha yang ditambahbaik ini berupaya melepaskan 200 singijeon terhadap pihak musuh. (Doe, 2005)

Selain digunakan sebagai sen.ja.ta pertahanan di darat terutama di sempadan, ia turut digunakan sebagai kelengkapan persen.ja.taan oleh ten.te.ra laut Joseon. Bezanya ialah ia harus diletakkan pada kedudukan yang stabil sebelum ia digunakan. Oleh sebab itu, sesetengah nakhoda melancarkan hwacha dari tingkap-tingkap kapal atau dari dek utama. Bagi yang menggunakan hwacha di dek utama seperti di atas kapal jenis panokseon, sasaran utama mereka ialah kain layar kapal musuh.

Pe.ra.ng Imjin menyaksikan penggunaan secara meluas hwacha baik di darat mahupun di laut. Bagi menangkis asakan armada laut Jepun, Laksamana Yi Sun-sin menggunakan hwacha yang diletakkan di atas panokseon-panokseon sebagai sen.ja.ta jarak jauh selain geobukseon (kapal kura-kura) yang disaksikan dalam filem The Admiral: Roaring Currents.

Antara pertem.pu.ran yang menyaksikan penggunaan hwacha ialah kempen Noryang pada 16 Disember 1598. Pertem.pu.ran itu bukan setakat menghentikan terus cita-cita perluasan Jepun di Semenanjung Korea. Bahkan, ia juga merupakan pertem.pu.ran terakhir Sun-sin di mana beliau kembali menemui Penciptanya semasa mengetuai usaha menghalau armada laut Jepun keluar dari perairan Korea. (Nossov dan Golubev, 2005)

Sementara di darat pula, samurai-samurai Jepun merasa sendiri bahana hwacha semasa bertem.pu.r di Haengju pada 14 Mac 1593. Haengju, sebuah kubu pertahanan di seberang Sungai Han disasarkan oleh komander dan daimyo Konishi Yukinaga kerana berhampiran dengan Hanseong (Seoul moden) yang dikawal pihak Jepun ketika itu. Bagi menjayakan usaha penaklukan, 30,000 ten.te.ra dikerah menye.ra.ng Haengju.

Bagaimanapun, alangkah terkejutnya mereka apabila dihujani singijeon bertubi-tubi yang dilancarkan ten.te.ra Joseon yang diketuai Jeneral Gwon Yul. Semua percubaan untuk menembusi pertahanan kota digagalkan lebih-lebih lagi selepas pihak Joseon mendapat bekalan anak pa.n.ah yang dihantar armada laut mereka. Pertem.pu.ran berlangsung sehingga senja sebelum pihak Jepun menyerah kalah dan berundur. (Hawley, 2005; Ki-baik dan Schultz, 2005)

Sebarang rancangan untuk menye.ra.ng Haengju dibatalkan selepas sekumpulan ten.te.ra China dari Dinasti Ming diketuai Zha Dashou memba.k.ar gudang bijirin di Hanseong. Situasi ini mendorong pihak Jepun meninggalkan Hanseong bagi menjimatkan sumber makanan mereka pada 17 Mei 1593. (Swope, 2009)

RUJUKAN:

Doe, John (2005). “Daum Encyclopedia History of Korea”. Hwacha. Open Publishing.

Swope, Kenneth M. (2009), A Dragon’s Head and a Serpent’s Tail: Ming China and the First Great East Asian DITAPIS, 1592–1598, University of Oklahoma Press. Halaman 167.

Ki-baik, Lee; Schultz, Edward J. (September 2005). New History of Korea (Cetakan Edisi Kedua). Harvard University Press. Halaman 518.

Hawley, Samuel (2005), The Imjin War, The Royal Asiatic Society, Korea Branch/UC Berkeley Press. Halaman 321.

Mingren, Wu. (2016). The Powerful Hwacha: An Early Korean Rocket Launcher. Ancient-Origins.